text:
Niels Petersen
06.09.2016 - 23:48
Ítróttur > Ítróttur > Fótbóltur
Nú fyrstu dystirnar í HM undanspælinum í bólki B eru spældir kann staðfestast, at bólkurin er opin og spennandi. Heldur óvæntað er Portugal, sum í summar vann EM, á aftasta plássi. Men tað skal so eisini sigast, at tað er uttan unga stjørnuskotið, Renato Sanches og superstjørnuna, Cristiano Ronaldo. Føroyar liggja á triðja plássi við tí eina stiginum, sum liðið sera uppiborið vann sær í kvøld.
Vit hava so mangan hoyrt, at føroyskir venjarar hava tosað um, at tað ongantíð eru nakrir lættir landsdystir. Allir eru sera torførir. Tað er eisini rætt, men tað svitast ikki, at tað sær bæði stuttligari og eitt sindur lættari út í seinastu tveimum undanspølunum, enn tað hevur gjørt í langa tíð.
Føroyska liðið torir at spæla sín møguleika. Verða gamaní enn pressaðir langt aftur í fleiri dystum, men tora generelt betur at spæla sínamillum, í staðin fyri at gúppa langt.
Vit sóu í kvøld eitt føroyskt lið, sum eftir fyrstu minuttirnar varð trýst langt aftur, menna seg, og sum dysturin leið, tóku yvir, og áttu at vunnið dystin móti ungarum.
Føroyar hava í veruleikanum spælt Ungarn av vøllinum í tveimum av seinastu dystunum landanna millum, men enn er so bert eina stigið komið burturúr.
Liðini í bólki B eru Føroyar, Ungarn, Sveis, Lettland, Portugal og Andorra, og dystirnir í fyrsta umfari vóru hesir:
Føroyar - Ungarn 0-0
Sveis - Portugal 2-0 (2-0)
Andorra - Lettland 0-1 (0-0)
Næsti dysturin hjá Føroyum er á útivølli í Lettlandi 7. oktober, og spælt verður longu aftur 10. oktober, tá Europameistarin, Portugal vitjar á Tórsvølli. Støðan í bólki B eftir fyrsta umfar sæst niðanfyri:
1. Sveis (3 stig)
2. Litava (3 stig)
3. Føroyar (1 stig)
4. Ungarn (1 stig)
5. Andorra (0 stig)
6. Portugal (0 stig)
Støðan í bólki B (Kelda: livescore.com)


c: text/html

text:
Endamálið við verkætlanini er at bøta umstøðurnar á verandi vegi til Dals. Vegurin liggur í brattlendi, og fleiri staðni ryður grót oman á vegin. Á einum teini á umleið 500 metrar er eisini ryðið undan vegnum.
Í 2018 eru settar 1,0 mió. krónur av á Løgtingsins fíggjarlóg til farleiðina til Dals. Ístaðin fyri at nýta peningin til ábøtur á verandi farleið, sum ikki kunnu væntast at gera nakran avgjørdan mun har, verður hesin peningur nýttur til at fyrireika eina nýggja farleið við tunli úr Húsavík til Dals. Talan verður um ein tunnil, sum verður umleið 2.000 metrar langur.
Í oktober varð ein stórur steinur í brattlendinum oman fyri vegin ígjøgnum Dalslíð sprongdur burtur. Orsøkin var vandin fyri, at steinurin kundi loysna og ríða oman á vegin. Til tess at tryggja og verja sjálvan vegin, áðrenn sprongt varð, løgdu fólk frá Landsverki stálplátur út á umleið 25 metrar framvið spreingistaðnum.
Tíðindaskriv um spreingingina kann lesast á hesi leinkju:
http://www.landsverk.fo/fo-fo/spreingja-storan-stein-i-dalsli%C3%B0-burtur
Ætlanin var at bøta um tann partin av teininum fyrst, har tað ryður undan vegnum, men nærri kanningar vístu at meira átrokandi er at tryggja fyri gróti oman fyri vegin. Innan stutta tíð verður neyðugt at játta 6,0 mió. krónur yvir eitt ella tvey ár fyri at bøta um vegateinin, har tað ryður undan vegnum.
Bygningsánari: Samferðslumálaráðið
Byggiharri: Landsverk
Høvuðsráðgevi: Ikki avgjørt
Arbeiðstakarar: Ikki avgjørt
Tíðarætlan: Í 2017 verður tryggjað fyri ímóti gróti oman fyri vegin.
Kostnaðarætlan: Játtanin í 2017 er 1,0 mió. krónur, sum verður nýtt til at tryggja fyri gróti oman fyri vegin, umframt at gera eina kanning av berievninum í vegnum. At bøta um allan vegateinin er mett at kosta umleið 6,0 mió. krónur.

robotstxt: allowed

filter: keep


text:
Bretski filmurin God’s Own Country varð sýndur í Perluni sum partur av Minnilutafilmsstevnuni fríggjakvøldið 31. august. Filmsfelagið, sum samstarvar við árligu filmstevuna, varð í hesum sambandi boðið at innleiða sýningina.
Her eru inngangsorðini:
Filmsfelagið takkar fyri at verða boðið við til Minnilutafilmstevnuna hjá Nadju, Faroe Islands Int'l Minority Film Festival, á øðrum ári. Vónandi heldur tað fram eins og festivalurin.
Filmsfelagið, sum er stovnað í Havnar Bio í 1962, er elsta felag í býnum, ið hevur film sum mál og virkisøkið. Í Filmsfelagnum eru vit sannførd um, at filmur er besti miðil, munadyggasti miðil, skalt tú, umframt at dyrka eina listagrein í sjálvum sær, broyta fatan av einum kompleksum evni. Ikki uppá eingang, men yvir tíð.
Var Filmsfelagið ikki so politiskt korrekt, sum tað aloftast - men ikki altíð - er, so høvdu vit sagt, at dagsins filmur er um bónda-bøssar og ein heimlig, tað vil siga evropeisk, versjón av trífalda Oscarvinnaranum Brokeback Mountain úr USA.
Filmsfelagið hevur eisini samstarvað við indisku ambassaduna at vísa film úr heimsins stórsta filmslandi, India, og í fjør er Filmsfelagið fyri fyrstu ferð kontaktað av ísraelsku ambassaduni í Danmark, at vísa eitt úrval av nýggjum filmi, har úr landinum. The Cake Maker og tveir aðrir komu í fjør, og Oscarnomineraði Foxtrot er ein av teimum filmum, vit nú í felag royna at fáa til Føroya.
Lítli biografurin Atlantis í Klaksvík roynir eisini nýggjar leiðir at vísa fólki film og hevur í hesum sambandi kontaktað Filmsfelagið um samstarv at kuratera film eins og mentanarhúsini Løkshøll og Salt og onnur kring landið.
Tí eru vit í Filmsfelagnum serstakliga fegin um, at eisini nógv tann stórsti mentanarstovnurin í Føroyum, Norðurlandahúsið, sum í gjár hýsti byrjunarfilminum Disobedience, framyvir eisini ynskir eitt samstarv við Filmsfelagið. Tað er við spælifilminum Wonderful Copenhagen um tvær vikur, tá Filmsfelagið hevur kvinnur á filmi sum tema. Tað er vit takksom fyri, at Norðurlandahúsið nú eisini vil samstarva við Filmsfelagið og Havnar Bio.
Alt hetta eru organisatorisk uttanumsviðurskifti, sum benda á hvussu týdnignarmikið mentanarligt samastarv er, eisini í heimsins minsta høvuðsstaði. Serliga tá vit hava við hin munadyggasta miðilin at gera, film.
Taivanesiski Ang Lee gjørdi Brokeback Mountain í USA í 2005, og bretski Francis Lee úr Yorkshire gjørdi God’s Own Country lidnan í fjør. Umframt eftirnavnið, hava teir nú film í felag. Meðan Ang Lee er ein klassikari millum nýggjaru leikstjórarnar, serliga við Ice Storm, er hetta fyrsti filmur hjá Francis Lee. Takk fyri innbjóðing til samstarv, framhaldandi góðan filmfestival og njótið filmin!


text:
Orð: G. Neumark
Týtt: Jákup Dahl
1. Hvør Harran eina letur ráða
og á hann lítur lív og lund,
tí bjargar hann úr alskyns váða
og hjálpir hann á neyðarstund;
hvør lít til himna setur svá,
hann kyksendi ei byggir á.
2. Hvat hjálpir okkum, um vit kúra,
hvat hjálpir okkum sorg og sút,
hvat hjálpir tað hvønn dag at stúra
og vónleys ganga inn og út!
Nei, kúrur og slík kærumál
bert blanda okkum beiska skál.
3. Halt, kristin sál, í trúgv teg stilla,
í treysti gakk tú Harrans leið,
hans vísdómsráð teg aldri villa,
hans vaktareyga svevur ei,
og skaparin best vita man,
hvat tær at gagni vera kann.
4. Hann alt til frama okkum beinir,
á rættu stund er hjálp hans nær,
um okkum sakloysi sameinir,
og svikræði hann einki sær,
so kemur hann, hvørt so enn er,
og okkum miskunn við sær ber.
5. Guðs veldishond kann eingin binda,
hans sterka orð ei svitast man,
til jarðar kann hann ríkan rinda,
og arman upp hann lyfta kann;
Guð eina hevur henda mátt
at fella brátt og reisa hátt.
6. Við lov og bøn gakk Harrans leiðir,
og røkta trúgvur verk títt alt,
tá signing tú í væntan eigur,
og hvønn dag hana njóta skalt;
tí hvør við Guði samleið fer,
av honum ikki svikin er.


text:
Sverri Egholm
23.04.2017 - 23:02
Ítróttur > Ítróttur > Fótbóltur
Hegnisliga við innaru síðu setti føroyski landsliðsleikarin Gilli Rólantsson bóltin í netið til støðuna 2-0, sum eisini gjørdist úrslitið í dystinum millum Brann og Lillestrøm í kvøld. Sí málið omanfyri.
Daniel Braaten skoraði hitt máli í dystinum tá 53 minuttir vóru leiktor og Gilli sítt tá ein tími var leiktur.
Brann liggur á fjórða plássi við 10 stigum. Fimm umfør eru leikt og bara trý stig eru upp til Rosenborg á fyrsta plássi.
Gilli Rólantsson og hinir á Bergenliðnum skulu aftur í eldin leygardagin, tá teir spæla móti Viking, sum liggur í botninum í deildini.
Síggj øll hæddarpunktini frá dystinum á brann.no her


text:
9. juli 1970Nr. 48
Løgtingslóg um náttúrufriðing, sum seinast broytt við løgtingslóg nr. 110 frá 29. juni 1995
I partur: Natúrvernd.
§ 1. Øll skulu við fyriliti og varsemi fara um í natúruni, einki gera, ið kann skaða ella skemma, gera nakrar ónáðir hjá øðrum.
Stk. 2. Øll dálking av natúruni við pappíri, fløskum, plastikkíløtum, brotum o.ø. er forboðin.
Stk. 3. Gomul og ónýtilig før skulu høggast upp ella søkkjast á støðum, har tey ikki eru til bága fyri sigling ella fiskiskapi.
Stk. 4. Bilvrak, ymisk onnur akfør, maskinamboð og partar av teimum, ið ikki verður nýtt meira, mugu ikki kastast burtur á støð, har tey lýta ella eru til skaða ella ampa fyri onnur.
Stk. 5. Burturkast og brúktir lutir, ið verða lagdir so, at tað gongur ímóti reglunum í stk. 2-4, kunnu beinast burtur. Tann, ið hevur ábyrgdina av, at óruslið er komið har, skal gjalda kostnaðin. Kostnaðurin kann fáast inn við panting hjá tí avvarðandi.
§ 2. Uttangarðs er ikki loyvt at byggja hús, búðir, skúr ella a.l. uttan loyvi frá friðingarnevndini. Undantiknir eru tó smærri bygningar, sum eftir gomlum siði vanliga hava verið bygdir uttangarðs í samband við landbúnaðin, tá ið teir ikki skemma natúruna.
Stk. 2. Innangarðs eigur ikki at verða bygt uttan loyvi frá friðingarnevndini:
1) Undir bakkanum frá vallingini og omaneftir og á økir, ið eru upp til 100 m frá bakkatromini, har eingin fjøra er frá meginflóðarmálanum,
2) nærri enn 300 m frá teimum viðalundum, ið Føroya viðalundanevnd hevur um hendi,
3) nærri enn 300 m frá vøtnum, ið hava størri vídd enn 1 ha og frá áum, ið eru meira enn 4 m breiðar í botninum.
Stk. 3. Landsstýrið kann aftan á ummæli frá yvirfriðingarnevndini og avvarðandi sóknarstýri í kunngerð fyriseta, at forboðini í stk. 2 ikki skulu galda fyri ávís nágreinilig økir, ið natúrliga hoyra inn undir verandi byggilendir ella havnaøkir.
Stk. 4. Bygningar, ið høvdu verið ólógligir eftir reglunum í stk. 1-2 um teir vóru bygdir aftaná, at lógin var komin í gildi, ella sum eru bygdir við loyvi frá friðingarmyndugleikunum, mugu ikki byggjast um ella av nýggjum uttan við loyvi frá friðingarnevndini.
Stk. 5. Tá ið avgerð skal takast um byggiloyvi, hóast forboðið í stk. 1-2, skal ætlast um, um útsjóndin av ætlaða bygninginum, ella har ætlanin er at seta hann, fer at misprýða í landslagnum ella fer við, ella minkar um útsýnið hjá fólki, eigur byggiloyvi tó at verða givið, tá munandi bygging er farin fram á staðnum innan fyri ásettu mark, um hon er byrjað, áðrenn lógin kom í gildi.
Stk. 6. Áðrenn loyvi verður givið sambært stk. 5, skal friðingarnevndin fáa til vega ummæli frá avvarðandi sóknarstýri, og um so er, at søkt verður um loyvi, at víkja frá tí í stk. 2, nr. 2 fyrisetta forboð, tá eisini frá viðalundarnevndini.
Stk. 7. Tær treytir, ið eru settar í samband við eitt eftir stk. 5 givið loyvi, kunnu eftir boðum frá friðingarnevndini tinglýsast á avvarðandi ogn.
Stk. 8. Bygningar, ið eru bygdir ímóti áðurnevndu reglum við innihildna forboð, ella sum ikki lúka tær treytir, ið eru settar í einum av friðingarmyndugleikunum givnum byggiloyvi, kunnu krevjast niðurtiknir ella umbygdir.
§ 3. Burturtøka ella nýtsla av mold, gróti, sandi, eyri, leiri ella torvskurður skal fara fram, so tað skemmir natúruna sum minst og ger minsta skaðan.
Stk. 2. Natúrfriðingarnevndin kann seta forboð fyri slíka burturtøku ella nýtslu, um vandi er fyri, at sermerkt landslag ella um leivdir av sermerktari natúr fara fyri skeytið.
Stk. 3. Loyvi krevst frá friðingarnevndini at seta á nýtt steinbrot.
§ 4. Kann tað ætlast, at arbeiðir koma at misprýða ella skemma natúruna, skulu tiltøk setast í verk fyri at forða ella minka um skaðan.
Stk. 2. Vegagerð, setan av el- og telefonsteyrum og onnur arbeiðir, ið kunnu væntast at broyta sermerkt landslag munandi, ella at týna leivdir av sermerktari natúr, mugu ikki verða gjørd ella byrjast uttan loyvi frá natúrfriðingarnevndini. Hendir hetta kortini, kann nevndin nokta fyri, at arbeiðið heldur fram og krevja, at avvarðandi ger alt aftur, sum tað var.
§ 5. Allar útilýsingar burtur frá gøtum, vegum og plássum á tættbygdum støðum eru ikki loyvdar. Undantiknar eru kortini lýsingar viðvíkjandi eini vinnu ella einum virki, sum er beinleiðis bundið at teimum og ikki eru ov áleypandi í landslagnum.
Stk. 2. Slíkar lýsingar, ið samsvara ikki ásettu treytunum í stk. 1 skulu takast burtur, áðrenn árið er farið, frá tí lógin fær gildi.
Stk. 3. Politivaldið kann taka lýsingar burtur, sum lúka ikki treytirnar í stk. 1-2, og hann, sum hevur ábyrgdina, ber kostnaðin.
II. partur: Natúrfriðing.
§ 6. Eftir reglunum í hesi lóg kunnu friðingartiltøk setast í verk viðvíkjandi
1) økir á landi, á vøtnum og áum, tá ið friðingin má haldast ynskjandi av vísindaligum ella søguligum orsøkum,
2) onnur økir, ið bera av í vakurleika, liggja væl fyri ella hava sereyðkennir í landslagnum, plantigróðri ella djóralívi, hava munandi týdning fyri fólk, har íroknað støð, har frítt útsýni er, niðursettar plantur, grótgarðar o.a.t., sum hevur tílíkan týdning,
3) einsæris landsløg, sum drangar, gjáir og gil, fossar, klettar, stórir steinar, áir, vøtn, trø og træhópar, tá ið friðingin tykist ynskjandi í mun til vísindaligt ella søguligt virði, vakurleika ella sereyðkennir.
§ 7. Viðvíkjandi friðing av føstum fornminnum og bygningum, somuleiðis fuglabjørgum, verður framvegis at fylgja reglunum í teirri serstøku lóggávu, ið er um hetta, í løtuni løgtingslógirnar nr. 19 frá 16. september 1948 og nr. 27 frá 9. september 1954, tó soleiðis at virkisøki, sum eftir tí seinast nevndu lógini hevur ligið í hondunum á yvirpolitirættinum, verður latið friðingarnevndunum, og kunnu teirra avgerðir skjótast inn fyri yvirfriðingarnevndina eftir reglunum í hesi lóg.
§ 8. Eftir tilmæli frá yvirfriðingarnevndini kann landsstýrið í kunngerð áseta, at sløg ella plantu- og djórasamfeløg eisini jarðfrøðilig fyribrigdi, hvørs varðveiting av natúrvísindaligum ella søguligum orsøkum bera í sær munandi áhuga, skulu vera friðið í øllum ella pørtum av landinum.
Stk. 2. Tær reglur, sum eru ásettar um friðing í veiðulóggávum, verða framvegis í gildi.
§ 9. Friðing eftir § 6 ber í sær, tá ið ikki annað við úrskurð er ásett, at tað ávísa økið ella natúrlutir skal varðveitast í sínum natúrliga líki og við varðveitslu av plantum, djórum og jarðfrøðisligum fyribrigdum varðveitast óbroytt, soleiðis serstakliga øll bygging, setan av steyrum, búðum ella øðrum hesum lík, ið kunnu misprýða, eins væl og tøka av gróti, mold, sandi, eyri, leiri, plantum og djórum er forboðin.
Stk. 2. Við friðingarúrskurðinum verða annars settar nærri reglur fyri friðingina, her íroknað víddina av plantu- og dyrkilendi, heimabeiti, útrakstur og annað, at nýtsla kann verða loyvd.
Stk. 3. Við friðing eftir § 8 ásetir landsstýrið við kunngerð nærri reglur um víddina av friðingini og skipar fyri neyðugum atgerðum friðingini viðvíkjandi.
Stk. 4. Landsstýrið kann til frama fyri stovnar og einstakar persónar víkja frá galdandi friðingaravgerðum í tann mun vísindaligar kanningar gera tað neyðugt.
III. partur: Friðingarmyndugleikarnir.
§ 10. 1) 2) Í hvørjari sýslu verður friðingarnevnd sett við sýslumanninum sum formanni og 2 øðrum limum, sum landsstýrið velur fyri 6 ár í senn. Fyri sama tíðarskeið velur landsstýrið 4 tiltakslimir fyri teir av landsstýrinum valdu limunum.
§ 11. 1) 1) Fyri alt landið verður sett yvirfriðingarnevnd. Í henni sita: sorinskrivarin, landsfornfrøðingurin, leiðarin av natúrsavninum og tveir aðrir limir, sum landsstýrið velur fyri 6 ár í senn. Landsstýrið velur tiltakslimir fyri landsfornfrøðingin og leiðaran av natúrsavninum. Landsstýrið velur fyri 6 ár í senn 4 tiltaksmenn fyri teir av landsstýrinum valdu limir. Sorinskrivarin er formaður í nevndini. Nevndin velur sjálv næstformann.
IV. partur: Viðgerðir av málunum í friðingarnevndunum.
§ 12. Friðingarnevndin heldur fund, tá ið áheitan kemur frá landsstýrinum, yvirfriðingarnevndinini, Føroya Jarðarráð, einum sóknarstýri ella frá einum eigara ella brúkara, ið ynskir natúrfriðingarmál tikið upp, ella ynskir at fáa eitt av teimum í hesi lóg umrøddu loyvir. Annars kemur nevndin saman, tá ið hon sjálv heldur tað vera neyðugt.
Stk. 2. Formaðurin kallar nevndina saman og leiðir fundirnar. Hvør einstakur limur kann krevja nevndina saman til at umrøða spurningin um nevndin sjálv skal gera av, at fundur verður hildin.
Stk. 3. Nevndin kann til eina og hvørja tíð undir sakarmálsviðgerðini fara á staðið, ið viðgerðin snýr seg um uttan at hava partarnar við.
Stk. 4. Nevndarviðgerðir og avgerðir verða at skriva í eina av formanninum góðkendari gerðabók. Fundur er viðtøkuførur, tá ið tveir av limunum, teirra millum formaðurin, eru á fundi. Allir limir mugu tó atkvøða, tá ið úrskurður verður gjørdur. Avgerðin verður avgjørd við atkvøðumeiriluta.
Stk. 5. Nevndin kann taka sær serkøna hjálp.
§ 13. Samstundis sum boðað verður til fundar, skal formaðurin boðsenda eigarum, brúkarum og øðrum, ið eiga rættindir til at møta á ástaðnum ella øðrum staði, ið formaðurin ásetir.
Boðsending verður gjørd avvarðandi kunnug við 8 daga freist við almennari boðsending í tí fyri almennari kunngerð góðtikna blað.
Um onkur avvarðandi er búsitandi uttan fyri Føroyar, verður hann boðsendur við skrásettum brævi ella í Statstíðindi við einari av formanninum ásettari tíðarfreist.
Stk. 2. Sambært stk. 1 er boðsendingin galdandi fyri allar eigarar, brúkarar og aðrar, ið hava rættindir í einum hagaparti, tá ið ein limur í hagastýrinum er boðsendur.
Um almenn jørð á føroyskum hondum er partaeigari í haganum, skal Føroya Jarðarráð eisini verða boðsent.
Stk. 3. Samstundis við teirri í stk. 1 umrøddu boðsending, fær hann, ið reist hevur málið, skrivlig boð um, hvar fundurin verður.
Stk. 4. Seinni fundir um málið verða bert boðaðir við at nevna teir í gerðabókini hjá nevndini, og verða teir, sum møttir eru, gjørdir varugir við hetta.
Stk. 5. Teir, sum eru møttir á fundi, fáa høvi til at bera síni sjónarmið fram skrivliga ella munnliga á nevndarfundinum. Teir, ið hava fingið fundarboð og ikki ynskja at koma til fundar, eiga rætt skrivliga at senda til nevndina umrøðu av málinum.
§ 14. Um málið snýr seg um friðing av lendi, skal, formaðurin stíla fyri at fáa til vega, um neyðugt, týðuliga uppriting.
Stk. 2. Nevndin kann áleggja eigara ella øðrum einki at gera, ið kann hindra avgerðum nevndarinnar. Slíkar avgerðir kann formaðurin taka í samband við boðsending til fyrsta fund, men skal tá góðtakast av nevndini á sama fundi.
Stk. 3. Limirnir í nevndini hava óskerdan rætt at koma á tey lendir, ið talan er um at friða.
§ 15. So framt tað er gjørligt, skal nevndin royna seming við eigararnar og aðrar, ið rættindi eiga friðingini viðvíkjandi, ella virka fyri at fáa í lag einahvørja loysn, ið ikki ber útreiðslur við sær fyri tað almenna. Fæst semja, verður hon skrivað í gerðabókina, um ikki, verður málið avgjørt við úrskurði.
Stk. 2. Bjóðar eigari saman við øðrum, ið rættindi hava, at áleggja ognini servitut friðingini viðvíkjandi uttan endurgjald, kann formaðurin viðgera málið einsamallur.
Stk. 3. Fæst semja eftir stk. 1-2 ger formaðurin tær skipanir, ið neyðugar eru at festa friðingina.
§ 16. Nevndin ger av við úrskurði, um eitt í sýsluni verandi øki ella ein á staðnum verandi natúrlutur skal verða friðaður, og hvørji tiltøk skulu takast fyri at vísa friðingina, t.d. stik, garð ella aðra avmarkan.
Stk. 2. Í úrskurði viðvíkjandi byggingi – sambært § 2 – kann ásetast, at bygging av einum húsi ella umbygging ella aftratbygging av verandi bygningi ikki má fara fram, fyrr enn tekningar og ætlanir eru góðkendar av nevndini.
Stk. 3. Nevndin kann í serligum umstøðum krevja, at lóglig framd bygging, planting ella eitthvørt annað hesum líkt, og sum lýtir, at tað skal takast burtur, tá ið tað ikki kostar alt ov mikið ella ov nógv fer fyri skeytið, sbr. her § 17.
Stk. 4. Um friðingin ikki kann fara fram, uttan at eigari missir lendi, kann ognartøka fara fram.
§ 17. Úrskurður, ið ber í sær, at ognartøka, friðing ella onnur samsvarandi skipan skal fremjast, eigur nevndin eisini at avgera, hvørjar fyriskipanir ella atgerðir eigarin ella brúkarin av avvarðandi ogn skal gera, fyri at friðingin kann verða framd og eisini, um eigarin hevur rætt til endurgjald. Hevur hann tað, ásetur nevndin støddina á endurgjaldinum, og hvussu tað skal býtast millum eigarar og aðrar, ið rættindi eiga, og sum hava gjørt krav um endurgjald.
§ 18. Úrskurður, ið ber í sær, at ognartøka, friðing ella líknandi fyriskipan skal fara fram, verður kunngjørd samsvarandi reglunum í § 13, stk. 1-2. Teir, sum hava verið á fundi undir sakarmálsviðgerini ella hava sent skrivligt ummæli í málinum, og sum ikki eru hjástaddir á fundi, tá ið aðrar avgerðir og úrskurðir verða tiknir, fáa skrivliga frásøgn.
Stk. 2. Úrrit av úrskurðum og avgerðum og av teimum sáttargerðum, ið gjørdar eru, skulu áðrenn 14 dagar sendast til landsstýrið, avvarðandi kommunu, hansara, ið reist hevur málið og eftir avgerð formansins til aðrar, sum møguliga hava áhuga fyri avgerðini.
Stk. 3. Áðrenn somu tíðarfreist sendir formaðurin inn skjølini í málinum saman við úrriti av gerðabókini til yvirfriðingarnevndina.
§ 19. Nevndarformaðurin ger av, tá ið yvirfriðingarnevndin boðar honum frá, teim neyðugu atgerðum fyri at festa sáttmálan ella tær við úrskurði gjørdu skipanir, her íroknað tinglýsing av úrskrift, gjalding av endurgjaldi og møguliga kunngering um marksetan av økinum.
Um eigarar ella aðrir ikki taka stig til tað í úrskurði ella sáttmála áhvílandi atgerðir, letur formaðurin hetta fremja fyri rokning teirra avvarðandi. Hesar útreiðslur kunnu fáast inn aftur við panting.
Stk. 2. Tá ið ein tinglýstur friðingarservituttur fellur burtur ella fer úr gildi, skal formaðurin skipa fyri avlesing og – um neyðugt – lýsa við kunngerð v.m.
§ 20. Nevndin kann, tá ið hon er samd ella við úrskurði taka av friðingarreglur, ið ikki longur kunnu haldast at hava nakran týdning. Reglurnar í undanfarnu greinum kunnu eisini við hógv nýtast í slíkum føri.
V. partur: Viðgerðin av málum í yvirfriðingarnevndini.
§ 21. Avgerðir, sum friðingarnevndirnar taka, kunnu skjótast inn fyri yvirfriðingarnevndina av einum og hvørjum, ið hevur verið á fundi undir viðgerðini av málinum, ella hevur sent inn skrivliga greinagerð, somuleiðis landsstýrið, Føroya Jarðarráð og eitthvørt sóknarstýri, sum hevur áhuga fyri málinum.
Stk. 2. Kærufreistin er 4 vikur roknað frá avgerðardegnum ella frá kunngerðini í førum, sum kunngerð er fyriskrivað.
Stk. 3. Er eingin kæra, tekur yvirfriðingarnevndin, aftan á kærufreistin er úti, støðu til, um avgerðin kann góðtakast. Sama er galdandi fyri tær semjur, ið friðingarnevndirnar gera.
Stk. 4. Um avgerðir, sum nevndin tekur, ella semjur, hon fær í lag, bera í sær endurgjald fyri tað almenna, ið fara upp um 500 kr., kann gótøka ikki verða, fyrr enn landsstýrið hevur tikið undir við avgerðini ella semjingini.
Stk. 5. Noktar landsstýrið at taka við, er avgerðin ella semjan, sum nevndin hevur gjørt, dottin burtur. Yvirfriðingarnevndin tekur tá avgerð, um málið skal takast upp aftur til nýggja viðgerð í friðingarnevndini.
Stk. 6. Avger yvirfriðingarnevndin sambært stk. 3, at ein av friðingarnevndini gjørd semja ikki kann góðtakast, verður málið at senda aftur til nýggja viðgerð í friðingarnevndini uttan so, at yvirfriðingarnevndin heldur at málið er dottið burtur. Sama er galdandi, um yvirfriðingarnevndin ger av, at ein av friðingarnevndini gjørd viðtøka ikki kann góðtakast. Yvirfriðingarnevndin kann kortini í slíkum føri eisini gera av, at málið skal viðgerast sum kærumál eftir teim fylgjandi reglunum.
§ 22. Sorinskrivarin kallar nevndina saman til fundar og leiðir teir. Yvirfriðingarnevndin er viðtøkufør, um 3 av limunum eru á fundi, teirra millum formaðurin ella næstformaðurin. Tá ið úrskurður verður eiga allir limir at atkvøða. Fundarsamtyktirnar verða avgjørdar við meirilutaatkvøðum. Standa atkvøðurnar á jøvnum, er formansins – ella um hann er burturstaddur – næstformansins atkvøða avgerandi.
Stk. 2. Samráðingar og úrskurðir hjá yvirfriðingarnevndini verða skrivaðar í gerðabók, sum er góðkend av formanninum.
Stk. 3. Hevur formaðurin forfall, tekur næstformaðurin við í øllum lutum.
§ 23. Annars verða reglurnar í parti 4 nýttar við tørvandi varsemi undir viðgerðini av málum í yvirfriðingarnevndini.
§ 24. Teir úrskurðir, sum yvirfriðingarnevndin ger, eru endaligir og kunnu ikki skjótast inn fyri dómstólarnar, sbr. tó § 73 í grundlógini, men nevndin kann sjálv taka upp aftur eitt mál og møguliga broyta avgerð, hon hevur tikið áður, tá ið serstakar umstøður kunnu gera seg galdandi.
VI. partur: Niðurstøða.
§ 25. Tann, ið ger ímóti einari í hesi lóg ásettu reglu ella annars ger seg sekan í broti á hesa lóg ella teimum í somu lóg givnu ásetingum, verður revsaður við sekt ella varðhaldi, og kann undir standandi sekt krevjast at taka burtur ólógliga settar tilbúningar ella at gera ólógligar broytingar aftur í rættlag.
§ 26. Endurgjaldingar eftir hesi lóg og útreiðslurnar til virki hjá friðingarnevndunum og yvirfriðingarnevndini verða goldnar úr landskassanum.
§ 27. Henda lóg kemur í gildi beinavegin.
1) Broytt við løgtingslóg nr. 110 frá 29. juni 1995. § 2 í hesi løgtingslóg er soljóðandi: ”Henda løgtingslóg fær gildi ólavsøkudag 1995.
Stk. 2. Nýval av øllum nevndum, sum nevndar verða í hesi løgtingslóg, fer fram eftir at lógin hevur fingið gildi og í seinasta lagi 1. oktober 1995. Hesar nevndir verða hereftir valdar sbr. ásetingum lógarinnar ella sbr. siðvenju.”
2) Broytt við løgtingslóg nr. 64 frá 13. juni 1995. § 2 í hesi løgtingslóg er soljóðandi: ”Henda lóg fær gildi ólavsøkudag 1995”.


text:
Í dag verður hetta arkið borið út til øll húskini í limakommununum hjá IRF, og tað svarar til gott 10.000 húski. Henda útbering er ein liður í fleiri átøkum hjá IRF við tí fyri eyga at økja um papp- og pappírsendurnýtsluna í Føroyum.
Føroyingar gerast alsamt meira umhvørvistilvitaðir, og vísa hagtølini hjá IRF ein miðalroknaðan jaligan vøkstur seinastu árini í endurnýtslunøgdunum í Føroyum. Tó verður tað mett, at papp- og pappírsinnsavningin kundi verið tvífaldað.
Við hesum í huga hevur IRF sett fleiri átøk í verk fyri at økja um pappírsinnsavningina. Umframt arkið til øll privatu húsarhaldini, hevur IRF ment eina vinnuvegleiðing til virkir og stovnar um endurnýtslumøguleikar sum heild, og er vegleiðingin fyri stuttum send út við posti til allar vinnukundar felagsins.
Vegleiðingin er tøk á føroyskum og á enskum, og kann takast niður her: http://irf.fo/vegleiding-um-skiljing-av-burturkasti/?menuid=2053.
IRF er eisini stuðul í og partur av dómsnevndini í eini filmskapping, sum Umhvørvisstovan samskipar, um at økja um endurnýtsluna av pappi og pappíri. Lesið meira um átakið her: http://irf.fo/?p=2446&preview=true
Harafturat verður í løtuni arbeitt við kunnandi lýsingum um pappírsendurnýtslu sum heild. IRF ynskir m.a. at varpa ljós á, at innsavningarbilarnir hjá felagnum er tvíbýttir, soleiðis at teir kunnu taka bæði gráar og hvítar posar á sama túri. Tíanverri eru tað fleiri borgarar, ið halda, at hvítu posarnir verða blandaðir saman við teimum gráu, og at tað tískil ikki loysir seg at skilja, men so er ikki. Hvítu posarnir fara í eitt rúm fyri seg í bilunum og so til endurnýtslu.
Á arkinum, sum í dag er borið út til øll húskini í limakommununum hjá IRF, er endurnýtslan av pappi og pappíri skorin út í papp. Eisini verða góð ráð givin til at gera endurnýtsluna so einfalda sum gjørligt fyri borgararnar. Vónandi kann arkið fáa fleiri føroyingar at skilja.
Papp og pappír, sum kann latast til endurnýtslu:
– Alt reint papp/pappír
– Tíðarrit og prentað bløð
– Lýsingar (tak plastposan av fyrst)
– Smáeskjur (t.d. frá heilivági, smyrsli)
– Brævbjálvar (við og uttan rút)
– Skógvaeskjur, papprullur, bøkur
Papp og pappír, sum IKKI skal latast til endurnýtslu:
– Skitið pappír/eskjur
– Pappír við matleivdum á
– Djús- og mjólkarpakkar
– Persónlig skriv og myndir
– Eggjabakkar


text:
Tíðindi
30. november 2017
Tann 4. desember í fjør – fyri júst einum ári síðan – setti Heðin Zachariasen, borgarstjóri spakan í ta higartil størstu verkætlanina í Sunda kommunu, har nýggi skúlin, Skúlin við Streymin, við ítróttarhøll skuldi byggjast. Borgarstjórin var tá sum nú fegin um at kunna staðfesta, at Skúlin við Streymin fer at hava stórar og nýggjar møguleikar við sær á øllum økjum.
Sama dag, tann 4. desember í fjør, tá ið fyrsti bøkkur var vendur við spakanum hjá borgarstjóranum, segði Sonni Djurhuus, skúlastjóri, at tey næstu árini fóru at vera spennandi og avbjóðandi fyri øll fólk í tí víðfevndu kommununi, tí hetta fór at vera ein skúli fyri framtíðina. Umframt hóskandi flokshølir fevnir nýggi skúlin um matarhøll, ítróttarhøll, nýtt bókasavn og nýtt leiðslu- og læraraøki. Skúlastjórin segði, at skúlin fer væntandi ikki bara at vera ein livandi bygningur í skúlatíð. Bygningurin við ítróttarhøll og matarhøll verður ein kraftdepil fyri alt økið, har ung sum eldri fara at gagnnýta og savnast um teir møguleikar, sum nýggi skúlin fer at veita.
BRIM arkitektar við Norðskála, Magnus Magnussen, Jóhan Syderbø og Páll Holm Lave, hava teknað og prosjekterað Skúlan við Streymin, og høvuðsarbeiðstakarin, Jóan Petur Vang, JPV, á Oyrarbakka byggir skúlan. So her er alt virksemið í nærumhvørvinum. Ikki av tilvild, men í kapping um tilboð við aðrar arkitektar og entreprenørar.
Súni Christiansen er tekniskur leiðari hjá Sunda kommunu, og Jóhan Syderbø er byggileiðari. Teir siga, at tá ið teir gjørdu kostnaðarætlanina í prosjekteringsfasuni, settu teir alt fyri eitt 10 prosent av til "óvæntað", og tá ið sáttmálin varð undirskrivaður, so hava teir eitt prosjekt, her ein arbeiðstakari hevur sagt seg skula gera alt fyri tann kostnaðin, sum prosjektið fevnir um. Sostatt hava teir loyvt sær at seta fimm prosent av til "óvæntað". Tað vil siga, at teir hava fimm prosent yvir at brúka so spakuliga burturav, tí tað kemur altíð okkurt aftrat. Men einki er flust av kostnaðinum í sparingum. Arbeiðið er sett á skinnarar, og tað koyrir eftir hesum skinnarum.
- Her er sligið øgiliga fast frá politiskari síðu, at skúlin skal kosta tað, hann kostar, sigur Jóhan Syder, arkitektur og byggileiðari.
Skúlin táttar við innbúgvi í 95 milliónir krónur. Ráðgevingarútreiðslur og annað eru umleið 10 milliónir krónur, handverkaraútreiðslur 73 milliónir krónur, mvg 5 milliónir og innbúgv og list, 7 milliónir, til samans 95 milliónir krónur.
Tann 4. desember í fjør segði Heðin Zachariasen eisini, at Skúlin við Streymin verður ein skúli, har umstøður og trivnaður eru til allar næmingar, lærarar og øll starvsfólk. Skúlin verður hjartað í allari samansjóðing hjá teimum, sum búgva í Sunda kommunu. Tað verður av alstórum týdningi í framtíðini, at børnini fara at ganga saman í skúla heilt frá byrjan.
Myndin:
Skúlin við Streymin er higartil størsta verkætlan hjá Sunda kommunu, og gongst sum ætlað, er hann liðugur við ársenda í 2019
Tekstur og mynd: Sonne Smith
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Christian í Grótinum siglir heim av svartkjaftafeltinum vestur úr Írlandi
vinna21-03-2018 - 15:02 - Jóanis Nielsen
Christian í Grótinum er farin at sigla heim fullfermdur av svartkjafti.
Vit tosaðu við skiparan Páll Klein Rasmussen, hann segði, at teir hava roynt í ES-sjógvi á uml. 54,2N og 12,4V, fiskiskapurin var góður, eisini viðraði væl til veður.
Christian í Grótinum verður á Fuglafirði hóskvøldið, teir sleppa at landa beinanvegin teir koma á Fuglafjørð.
Sí myndirnar, sum Páll hevur sent okkum av posanum.


text:
Ladies night!
Girls just wanna have fun, og tað fara vit føroysku gentur í Aalborg umráðum sanniliga eisini at hava 11. Novembur tá Álaborg skipar fyri ladies night við reyða kuffertinum, og karaoke við spice girls, madonna og øllum hinum legendunum tit kunna koma upp við 🎤
Vit byrja kvøldi við einum vælkomst drykki kl 21, og kl 22 kemur reyða kufferti og undirheldur okkum har møguleiki verður at keypa onkur leikitoy sum tey vísa fram (tey taka ímóti mobilepay, kontant og kort), samstundis skipa tey fyri einari kapping har man kann vinna eina leiku við viðri á 500 kr!!
Aftaná allar hava keypt tað tær skulla hava 😏 so fara vit at koyra uppvørpuna niður, og møguleiki verur at syngja karaoke til lungini ikki orka meira, ella til kl 01:00, tí tá vera vit noydd at stongja 😕
Tað er avmarka atgongd, og av tí at vit muga vita hvussu nógvar koma, vera tit bidnar um at gjalda eitt lítið “depositum” á 50 kr, men hetta fáa tit aftur, tá ið tit koma til tiltaki 🙂 eisini er neyðugt at vera limur í Álaborg, sum kostar 75 kr hetta hálvárið. Sendi ein mail til nevnd@alaborg.dk, og viðmerk navn og bústað, so fáa tit ein mail aftur har vit fortelja um gjaldsupplýsingar. Vit gleða okkum at síggja tykkum! 😄💕😙


text:
Síðsta hond løgd á barrina í Álastovu
Til tiltøkini Romsmakking í Álaborg og Álaquiz í kvøld, fríggjakvøldið 17. november, hava limirnir møguleika at síggja liðugtgjørdu barrina í Álastovu.
Arbeitt hevur miðvíst uppá barrina í nakrar mánar og endaliga úrslitið er framúr, sum tit síggja á myndini. Sniðgivið, smíða, mála og lagt ljós í hava Árni, Bergur, Gunnar, Martin og Robert. Myndlistina á barrdiskinum eigur Niels Fríðheim.
Vit í nevndini vilja takka hesum monnum fyri teirra megnar arbeiðið og vit vóna at okkara limir taka væl í móti barrini.


text:
Leo Timmers er føddur í Belgia í 1970.
Eftir at hava lisið grafiska sniðgeving arbeiddi hann í 10 ár við at myndprýða barnabøkur.
Í 2000 skrivaði hann fyrstu myndabókina Happy with me, sum hann eisini myndprýddi. Hann fekk Bookfeather Award fyri myndirnar.
Síðan hevur hann fingið nógvar heiðurslønir fyri sínar bøkur, m.a. eisini fyri bókina Bang. Bøkur hansara eru komnar út á fleiri enn 25 málum.
Seinastu árini hevur Leo Timmers arbeitt við at gera sjónvarpsrøðir, sum grundað seg á bøkur hansara.
Úgáva:
2018 Bang
Heiður:
2012 Bookpeacock fyri Bang
Heimasíða:


text:
CEF-samgongan hevur nú havt stýrisvølin um hendi í tvey ár. Tá ið eg práti við fólk, um hvussu samgongan hevur klárað seg, so ilskast tey, físa, suffa, knarra og skelda. Men samanumtikið eru tey nøgd, og halda at vit eru á rættari leið.
Tór Marni Weihe skrivar fríggjadagsklummuna hesa vikuna,
Fram kemur hann, ið hóvliga fer, sigur orðatakið.
Og tá ið eg nú seti meg at skriva nøkur orð um samgonguna – og hvussu arbeiðið at “leggja eina heilt aðra kós fyri Føroyar” hevur hilnast – ja, so eru tað júst hesi orð, ið fyrst renna mær til hugs.
Tað virkar kanska longu fjart fyri nógv, men valúrslitið tann 1. september 2015 var ein sensasjón. Eftir fleiri enn 10 ár við regulerari oyðimarkargongd, valdi Føroya fólk at leggja á ein heilt annan bógv. Visjónsloysið hjá skiftandi ABC-samgongum og ískaldi sambands-høgrapolitikkurin hjá ABDH, vórðu umsíðir umskiftir við veruligan og framsóknan nýskipanarpolitikk, ið siktaði eftir at loysa grundleggjandi trupulleikarnar í føroyska samfelagnum, ið høvdu verið óloystir so leingi, at teir høvdu sett í sjálvan mergin á føroysku tjóðini.
Eg kundi fyri so vítt gjørt eitt granskandi arbeiði her, har ið málini hjá samgonguni, eitt fyri og annað eftir, vórðu eftirmett, í tann mun tey eru gjøgnumførd ella ikki. Men tað er eitt longri og meiri vísindaligt arbeiði, ið ikki sømir seg so væl til eina klummu.
Hesaferð noyðast vit við spurningin:
Er tað vorðið betri ella verri at búgva í Føroyum undir verandi samgongu?
Og spyrt tú meg, so er svarið upp á hendan spurningin púra greitt: avgjørt er tað batnað.
Ferð er umsíðir sett á stóru nýskipanirnar, og hóast ósemjur og kegl, so eru nú endiliga konkret boð at fyrihalda seg til, ið eru evnað til eftir drúgt serfrøðilig arbeiði og almennar hoyringar.
At vera ungur, lesandi, samkyndur, listafólk ella føroyingur við avbjóðingum, ið gera at ein tørvar eina hjálpandi hond frá tí almenna, er vorðið lættari. Á flest øllum trivnaðarøkjum eru viðurskiftini bøtt munandi.
Tá ið eg tosi við fólk, ið eru ónøgd við samgonguna, so eru tey so at siga altíð ørg um, at tað gongur ov seint. Og serliga, tá ið tað kemur til stóru og prinsipiellu málini, ið nerta við grundleggjandi konfliktlinjur í føroyskum politikki – fiskivinnunýskipanin, stjórnarskipanin, yvirtøkur, flóttafólk – tá sakna fólk, at tað ikki gongur skjótari.
Tað hava tey sjálvandi rætt til. Eg sakni eisini sjálvur, at ferð verður sett á yvirtøkur, og at verulig tøk verða tikin á umhvørvisøkinum.
Men ein partur av orsøkini til júst hetta, er at arbeiðið skal vera ordiligt. Eitt eyðkenni hjá undanfarnu samgongu var júst hetta, at alt gekk so skjótt fyri, at politiska handverkið bleiv vánaligt – og úrslitini hareftir.
Og samgongan situr í øllum førum í tvey ár afturat. Tíð er enn til gera arbeiðið liðugt. Harafturat kemur so eisini tað, at soleiðis sum gongdin er í løtuni, so dugi eg ikki at síggja, hví hon ikki skuldi hildið fram eftir komandi løgtingsval eisini.
Navnframi bretski forsætisráðharrin og statsmaðurin, Winston Churchill verður ofta endurgivin fyri at siga, at fólkaræði er uttan iva tann vánaligasta stýrisskipanin, ið finst… fyriuttan allar hinar sjálvandi. Fólkaræði er rótut, knortlut, seint, óeffektivt og til tíðir ljótt og skuffandi. Og kortini sær tað ikki út til, at nakar í bræði fer at koma við eini betri skipan.
Tá ið samanum kemur, so kunnu vit vera nøgd við samgonguna. Okkum nýtist ikki at vera ovurfegin, men nøgd haldi eg vit kunnu vera.
Og er tað ikki í grundini tað besta, ein kann vera, tá ið tað snýr seg um politikk?


text:
Barca-sigur í oddadysti - Messi út við skaða
Lionel Messi noyddist út við skaða í arminum, tá Barcelona basti Sevilla í undirhaldandi dysti á Camp Nou
Skála Ítróttarfelag hevur longt við høvuðsvenjaran
Skála Ítróttarfelag hevur í dag longt samstarvið við høvuðsvenjaran Eyðun Klakstein.
Eyðun Klakstein heldur fram á Skála
45-ára gamli venjarin hevur verið settur í samband við Víking, men hann hevur í kvøld longt um sáttmálan við Skála
Giza Hoyvík er flutt niður
Eftir trý ár í næstbestu deildini fer Giza Hoyvík niður aftur. NSÍ og KÍ løgdu trýst á B68, ið ikki spældi í dag


text:
Drongurin Kim hevur ógvuliga stóran áhuga fyri toski. Tað byrjar sum vanligur áhugi, men endar við, at hann verður sjúkliga upptikin av toskum. Eingin tekur hann í álvara, og øll, bæði mamman, lærarin og vinirnir gera gjøldur burtur úr honum. Hetta ger, at hann fer meiri og meiri inn í seg sjálvan og livir í síni dreymaverð.
Í veruleikanum hevði endin óivað verið tann, at Kim tekur lívið av sær, men í hesi bókini verður hann til ein tosk. Endiliga er hann millum vinir.
Hetta gevur rúm fyri fleiri tulkingum. Ein tulking kundi verið, at Kim druknar seg, men hetta hevði verið ov mikið fyri beiggja hansara Ova. Ovi vil vera við, at Kim nú svimur lukkuligur í havinum.
Svim fyri lívinum er ein skelkandi søga um happing. Hevur tú lisið hana, gloymir tú hana ikki.
Aftur


text:
Guðs góðu lyfti givin eru
Guðs børnum til at líta á;
Guðs børn tí áttu glað at verið
og boðað øllum fólkum frá,
at Guð enn halda vil sítt orð
og bjóðar okkum bestu kor.
2. Guðs góðu lyfti geva treysti
Guðs børnum her í lívsins stríð;
tey eiga altíð vón ta bestu,
sum líta á Guðs lyfti blíð.
Guðs orðið okkum skilar til,
Guð síni lyfti halda vil.
3. Guðs góðu lyfti eru borgin,
sum Guðs børn kunnu líta á;
um her í heimi tyngir sorgin,
so veit tó Guð í vanda ráð.
Guðs góðu lyfti standa fast,
um enn í sor hvør klettur brast.
4. So eiga vit tá kor tey bestu,
sum líta á Guðs lyfti góð;
oss sendir Harrin signing mestu,
tí syngja hátt vit takkarljóð
og prísa Guði alla tíð
for øll hans lyfti góð og blíð.
H.M. JacobsenGoym tekstin


text:
Í sambandi við niðurlegging av pørtum av tyrvingarplássinum í Húsahaga hevur Umhvørvisstovan givið Tórshavnar kommunu undantak til at taða oman fyri 250 metra hædd.
Í umhvørvisgóðkenningini fyri tyrvingarplássið er ásett, at økið skal avsluttast við í minsta lagi einum metri av mold, og skal gras sáast, soleiðis at minst møgulig broyting verður í mun til upprunaliga lendið. Fyri at hjálpa uppá hetta, ynskir Tórshavnar kommuna, saman við festaranum av lendinum, at taða so hvørt sum økini verða niðurløgd.
Ein partur av tyrvingarplássinum liggur oman fyri 250 metra hædd, har forboð er fyri at taða sambært kunngerðini um taðing. Umhvørvisstovan kann tó í serligum førum veita undantaksloyvi at taða oman fyri 250 metra hædd.
Umhvørvisstovan heldur, at tað hevur týdning, tá slíkt tyrvingarpláss verður niðurlagt, at mold verður løgd á og at økið verður sátt, fyri at økið ikki skal liggja sum eitt sár í lendinum, og at taðing á slíkum økjum kann vera fevnt av undantakinum um at loyva taðing oman fyri 250 metra hædd.
Undantaksloyvið er tíðaravmarkað til 5 ár, og er treyt sett um, at taðast einans skal á økjum, ið hava verið nýtt til tyrving, og einans í sambandi við niðurlegging av einum øki. Eisini er treyt um at avmarka nøgdina av tøðum.
Undantaksloyvini eru her
Avgerðin kann kærast til innlendismálaráðið.
Kærurætt hava tey, sum avgerðin hevur ein týðandi persónligan týdning fyri.
Møgulig kæra skal sendast Umhvørvisstovuni, Traðagøta 38, FO-165 Argir, ella til us@us.fo, og skal vera Umhvørvisstovuni í hendi í seinasta lagi 4 vikur frá dags dato, t.e. mikudagin 2. august 2017.
Um tú vil hava meira at vita, ert tú vælkomin at seta teg í samband við Heidi Mortensen, telefon 342400 ella us@us.fo« Aftur
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018
Nýtt samvirkið kommunukort
06-07-2018


text: Rithøvundafelagið hevur sent tíðindaskriv um arv frá Ebbu Hentze, tey skriva m.a: Fyri skjótt 2 árum síðani bórust deyðsboðini av Ebbu Hentze. Hon var ein fjølltáttaður og viðurkendur høvundur, sum skrivaði bæði barnabøkur, stutt– søgur og yrkingar. Mest kend var hon tó fyri sítt virki sum týðari. Gjøgnum árini hevur Ebbu Hentze umsett mangar bøkur til danskt úr enskum, týskum og svenskum, men allarmest úr føroyskum. Hennara íðna virki við at umseta føroyskar bøkur hevur havt ómetaliga stóran týdning fyri kunnleikan til og útbreiðsluna av føroyskum bókmentum í Danmark og hinum norðurlondunum. Umframt sítt viðfevnandi virksemi sum rithøvundur og týðari legði Ebba stóran dent á at hjálpa yngri høvundum ráð og vegleiðing og nú hevur hon latið Rithøvundafelagnum virði úr húsum sínum fyri tilsamans 200.000 krónur, sum serliga skulu koma ungum høvundum til góða. Endaliga upphæddin verður í mars mánað sett inn á serstaka konto, og fer nevndin nú undir arbeiðið at orða eina reglugerð fyri, nær og í hvønn mun peningurin kann nýtast ella latast. Ebba er farin, men í hennara anda vil Rithøvundafelagið nýta arvin til at menna føroyskar bókmentir og at stuðla ungar rithøvundar.


text:
25. november 2005Nr. 122
Kunngerð um burturbeining av burturkasti frá skipum o.ø., sum broytt við kunngerð nr. 90 frá 28. september 2007
Við heimild í § 6, stk. 2, § 13, stk. 3-5 og § 45 í løgtingslóg nr. 59 frá 17. mai 2005 um verju av havumhvørvinum verður ásett:
Gildisøki
§ 1. Kunngerðin er galdandi fyri:
1) Føroysk skip á sjóumveldinum og í altjóða sjógvi,
2) útlendsk skip á føroyskum sjóumveldi,
3) útlendsk skip uttan fyri føroyskt sjóumveldi, í tann mun hetta er í samsvari við altjóða rætt og
4) føroyskar og útlendskar havstøðir á føroyskum sjóumveldi og landgrunni.
Stk. 2. Kunngerðin fevnir ikki um burturbeining av fiski og slógvi í sambandi við viðgerð umborð á fiskiførum.
Allýsingar
§ 2. Burturbeining er eitt og hvørt útlát, frárensl, útblaking ella onnur burturbeining av evnum og tilfari í havið, ið stava frá rakstri av skipum, bátum og havstøðum.
Stk. 2. Burturkast er eitt og hvørt slag av rakstrar-, matvøru- og húsarhaldsburturkasti, sum stavar frá virksemi umborð á skipum, bátum og havstøðum.
Stk. 3. Havstøðir eru pallar og skip, sum bora eftir ella framleiða kolvetni.
Stk. 4. Næsta land er strandalinjan ella grundlinjan, haðani sjóumveldið verður ásett. Við landnyrðings Avstraliu eru serligar reglur galdandi, sbr. fylgiskjal V til MARPOL sáttmálan.
Stk. 5. Føroyska sjóumveldið er 12 fjórðingar úr grundlinjunum.
Stk. 6. Serlig havøki eru havøki, har herd krøv eru ásett at fyribyrgja dálking við burturkasti. Hesi havøki eru serlig havøki, sbr. fylgiskjal V til MARPOL sáttmálan:
1) Miðalhavsøkið,
2) Eystursjóvarøkið,
3) Svartahavið,
4) Reyðahavið,
5) Persaraflógvin,
6) Norðsjóvarøkið,
7) Suðurpólsøkið og
8) Karibiska økið.
Avhendan av burturkasti
§ 3. Alt burturkast skal goymast umborð og avhendast til móttøkuskipan á landi, ella burturbeinast sambært reglunum í §§ 4-10.
Føroyskt sjóumveldi
§ 4. Á føroyskum sjóumveldi er burturbeining av burturkasti bannað, sbr. tó stk. 2.
Stk. 2. Matburturkast frá skipum undir 400 BT kann burturbeinast meiri enn ein fjórðing úr landi.
Uttan fyri føroyskt sjóumveldi
§ 5. Burturbeining av øllum tilfari úr plasti er bannað, íroknað, men ikki avmarkað til, togverk, nylon, net og annan fiskireiðskap, plastposar o.a.
§ 6. Lutir, ið flóta, so sum dunnage, fóðrings- og pakkitilfar kunnu burturbeinast meiri enn 25 fjórðingar úr næsta landi.
§ 7. Annað burturkast sum matburturkast, pappír, klædnatilfar, steintoy og tílíkt, kann burturbeinast meiri enn 12 fjórðingar úr næsta landi.
Stk. 2. Burturkast, sum er nevnt í stk.1, kann burturbeinast meiri enn 3 fjórðingar úr næsta landi, um burturkastið er malið og gongur gjøgnum eitt sáld við eini meskavídd, sum er í mesta lagi 25 millimetrar.
Serlig havøki
§ 8. Á serligum havøkjum er bert loyvt at burturbeina matburturkast. Burturbeiningin kann fara fram meiri enn 12 fjórðingar úr næsta landi.
Stk. 2. Á Karibiska økinum kann burturbeining av matburturkasti fara fram meiri enn 3 fjórðingar úr næsta landi, um burturkastið er malið og gongur gjøgnum eitt sáld við eini meskavídd, sum er í mesta lagi 25 millimetrar.
Stk. 3. Á Suðurpólsøkinum er øll burturbeining av burturkasti bannað.
Havstøðir o.a.
§ 9. Frá havstøðum, og frá skipum, sum eru á 500 metra trygdarøkinum hjá eini havstøð, er burturbeining av burturkasti bannað.
Stk. 2. Matburturkast frá havstøðum og skipum kann burturbeinast meiri enn 12 fjórðingar úr næsta landi, um burturkastið er malið og gongur gjøgnum eitt sáld við eini meskavídd, sum er í mesta lagi 25 millimetrar.
Blandað burturkast
§ 10. Er burturkast blandað við annað tilfar, sum er fevnt av øðrum reglum um burturbeining, eru strangastu reglurnar galdandi fyri burturbeiningina.
Eftirlit
§ 11. Fiskiveiðieftirlitið hevur eftirlit við, at burturbeining av burturkasti frá skipum er í samsvari vi𠧧 4–8 og § 10.
Stk. 2. 1) Umhvørvisstovan hevur eftirlit við, at burturbeining av burturkasti frá havstøðum er í samsvari við § 9.
Stk. 3. Skipaeftirlitið hevur eftirlit við, at avhendan av burturkasti fer fram sambært § 3.
Undantøk
§ 12. Reglurnar í §§ 3-10 eru ikki galdandi um:
1) Burturbeiningin fer fram fyri at tryggja trygd skipsins og teirra, sum eru umborð, ella fyri at bjarga mannalívum,
2) burturbeiningin er orsakað av skaða á skip ella útgerð og øll rímilig tiltøk eru sett í verk fyri at sleppa undan ella minka um burturbeiningina, ella
3) fiskireiðskapur ella partar av reiðskapi eru mist, og øll rímilig tiltøk eru sett í verk fyri at sleppa undan missi.
Stk. 2. Hendingar, fevndar av stk. 1, skulu fráboðast sambært kunngerð nr. 30 frá 8. mars 2001 um fráboðan sambært havumhvørvislógini.
Revsing og gildiskoma
§ 13. Brot á §§ 3-10 verða revsað við bót, um ikki strangari revsing er ásett í aðrari lóggávu.
Stk. 2. Eru brot framd av feløgum v.m. (løgfrøðiligum persónum) kann bótin verða áløgd felagnum.
Stk. 3. Revsingin kann hækka til fongsul í upp til 2 ár, um brotið er framt við vilja ella av grovum ósketni, og um tað í sambandi við brotið er:
1) Voldur skaði á umhvørvið ella elvt er til vanda fyri hesum, ella
2) peningaligur fyrimunur er fingin, ella tílíkur fyrimunur hevur verið tilætlaður fyri viðkomandi sjálvan ella onnur, eitt nú við sparingum.
Stk. 4. Eru brot framd av útlendskum skipum kann revsingin hækka til fongsul í 2 ár, um brotið er framt á sjóumveldinum, og dálkingin er álvarsom og framd við vilja.
§ 14. Henda kunngerð kemur í gildi 1. desember 2005.
Innlendismálaráðið, tann 25. november 2005
Jógvan við Keldu (sign.)
landsstýrismaður
/ Rúni Joensen (sign.)
1) Broytt við kunngerð nr. 90 frá 28. september 2007, har § 15 er soljóðandi: “Henda kunngerð kemur í gildi 1. oktober 2007.”


text:
10. Des 2013
Okkara fantastiska Didde Jørgensen, sum starvast í Reynsstovu, bleiv ikki sørt bilsin í morgun, tá "Góðan morgun Føroyar" kom á gátt á dagstovninum, við einari ovurstórari jólakurv. Nógv høvdu sent bræv inn, um at júst Didde var rætta val, til hesa leskiligu jólakurv.Enn einaferð til...
05. Des 2013
Í morgun fóru Reynsstova, Rossástova og Spírarnir í jólagudtænastu. Sum øllum kunnugt vóru nøkur kuldastig, og eitt sindur illfýsi. So vit lótu okkum væl í, kavadrakt, vøttir og húgvu. Síðani fóru vit øll gangandi oman til bussin. Vøggustovurnar vóru verandi á stovninum, tí kuldin varð...
29. Nov 2013
Hey tit øll Takk fyri eitt sera hugnaligt tiltak "Í menniskjum góður tokki" TÙSUND TAKK fyri stuðulin. Foreldur og børn hava samla inn íalt: 6108,50 kr Peningurin fer óskerdur til Jólahjálpina :-) Gott vikuskifti vinarliga Annika ...
27. Nov 2013
Hey tit :-) Her eru myndir frá týsdegnum og mikudegnum... prøva og hygg ;-) ...
25. Nov 2013
”Ì menniskjum góður tokki” Góðu foreldur Sum tykkum kunnugt fara vit her á stovninum at hava ”Í menninskjum góður tokki”tiltak. Vit vilja sum stovnur verða við til at leggja farmar fyri at stuðla einum slíkum tiltaki. Tí fara vit týsdagin 26/11...
09. Nov 2013
Fríggjadagin 8 nov. vóru Spírarnir og nøkur av elstu børnunum í barnagarðinum og hugdu eftir sjónleikinum "Keisarans nýggju klæði". Hetta varð ein sera hugnalig, stuttlig og ikki minst minnilig løta. Ein framúr góður leikur :)Brot úr námsætlanini:Skapandi evni:Samanhangur:Í vitanarsamfelagnum eru skapandi evnini ein av kjarnu...
01. Nov 2013
Hey tit øll, Vit minna á at ráðleggingardagur verður mánadagin 4. nov. Tá er stovnurin stongdur ...
01. Nov 2013
Kunning 29/10 2013 Góðu foreldur, Takk fyri tríggjar góðar dagar í samband við fletting, tilgerð og felagsdøgurða. Hetta gekk framúrvæl. Børn og starvsfólk høvdu hugnaligar løtur saman. Sí annars myndir á heimasíðuni, dag-ham.fo. Rossástova: Sum tit vita, er Malan, námsfrøðingur í Rossástovu,...


text:
Orð: Steingrímur Weihe
Lag: Annika Hoydal
1. Burtur á heiði sat huldan og spann,
meðan hon ynskti sær mann.
Niðurlag: Trumm trumm trumm
trumm trumm trumm
trumm trumm tra la lei
trumm trumm trumm tra la lei
2. Oman í bygdina stunandi rann
huldan at finna sær mann.
3. Bóndan á bríkini huldan brátt fann:
“Teg skal eg taka til mann!”
4. Svaraði bóndin: “Nei, so mín sann,
ikki eg festa teg kann.”
5. Kvendið í øðini njelti: “Kom ann!”
syfti og jarðlegði hann.
6. Huldan á bóndanum lættliga vann,
trettandu festi hon hann.


text:
Mánin hann skein, skein yvir Føroyaland,
Skein yvir dalar, fjøll og hvítan sand.
Mánin hann skein, skein yvir alt, sum svav,
skein yvir landið, Harrin okkum gav.
Sjónin var mín, tað var eitt vetrarkvøld,
blóman í urtagarðinum stóð køld.
Sjónin var mín, tí elski eg mítt land,
knýtt millum okkum er eitt ævigt band.
Nýliga eg var aftur komin heim,
longst sum eg hevði eftir øllum teim,
sum standa mær og mínunm hjarta nær,
tey elski eg so leingi hjartað slær.
Stuttligt er tá tú er í tíni bygd.
tá kennist í hjartanum sovorðin trygd,
at tað tú sært, alt hetta tað er títt,
tá slær títt hjarta aftur lætt og frítt.
Mánin seg skjótt krógvar undir skýggj,
kom tú vinur mín, hygg við mær og síggj,
at hetta land tú sært í hesi nátt
størst er av øllum, hóast tað er smátt.


text:
Mikukvøldið 30. mai 2018 kl 19.00 skipar ÍSF fyri einum evniskvøldi í Ítróttarhøllini á Sandi. Tiltakið er ætlað nevndarlimum og ábyrgdarfólkum í ítróttafeløgunum í Sandoy og annars øllum, sum hava hug at luttaka. Endamálið við tiltakinum er at kunna feløgini um ÍSF og tess virksemi.
Evnini, sum verða viðgjørd, eru m.a.:
- Bygnaðurin í ÍSF
- Tryggingarviðurskiftir
- Doping
- Etisku leiðreglurnar
- Rúsdrekka- og rúsevnapolitikkur
- Skeiðsvirksemi
- Strandferðslukortini
- Skattur og MvG
- Ítróttaravtalan
- o.a.
Tiltakið byrjar klokkan 19 og er í umleið 2 tímar.
Higartil í ár hava vit vitjað í:
Klaksvík
Vágunum
Runavík
Tórshavn
Tvøroyri


text:
Yoga í Hvalvík
Ókeypis og óbindandi intro tími verður leygardagin 13. januar kl.16.00 á skúlaloftinum í Hvalvík.
Tað er Praveen Satthi, sum er yoga-lærari í Yoga&Vælvera, sum kemur at undirvísa. Hetta er eitt gylt høvi til tín, ið vil royna yoga og til tín, ið hevur roynt yoga, men ikki hevur verið til intro tíma hjá okkum enn. Yoga er fyri øll, bæði menn og kvinnur, gomul og ung, tjúkk og kløn, høg og lág.
Tekna teg til intro tíman, við at senda eini boð til Yoga&Vælvera á teirra facebook síðu her.


text:
Børn renna fyri børn
Í dag skipaði 07 Vestur fyri stuðulsrenning til frama fyri ungdómin í felagnum og børnini sum búgva á barnaheiminum.
Øll hava tikið sera væl undir við tiltakinum, sum var tað fyrsta av
sínum slagi hjá 07 Vestur. Tiltakið verður afturvendandi ljóðar tað frá
fyriskiparunum.
Tá øll høvdu runnið í dag, komu tey aftur í 07 Vestur húsið til eina
hugnaløta, har børnini fingu sunnkist og frukt. Foreldrini sum eisini vóru
vælmannaði, fingu kaku og kaffi.
Kl.16 kom umboð fyri børnini á barnaheiminum, og børn í felagnum hjá
okkum handaðu henni ein kekk áljóðandi kr.60.500,-
Hon greiddi frá hvussu ómetaliga fegin tey vóru um hetta tiltak, og
legði eina við, at peningurin fór óskerdur til børnini sum búgva á
barnaheiminum. Tey ætlaðu møguliga at fara at ferðast fyri pengarnar, og eisini
lá í kortunum at skipa fyri einum ítróttardegi har børnini sluppu at royna seg
innan alskyns ítrótt.
Vit eru sera stolt av at eiga so nógv røsk børn í okkara felagið. Vit
gleða okkum longu til komandi ár tá vit aftur fara at endurtaka hetta brakið.


text:
- Tíðindi, mentan og ítróttur
Ein frammaná á heimavølli
Føroyar fingu ein frammaná á Tórsvølli í triðja Nations League dystinum í móti Aserbadjan.
Upp undir dystin varð sagt, at hetta var ein dystur, sum skuldi vinnast, men líka løgdu gestirnir í. Tí teir fóru avstað aftur við trimum stigum og trimum málum í móti ongum. Og harvið legði føroyska liðið rygg til stórtap á heimavølli í hesi kappingini.
Vónbrot
Atli Gregersen, helt fyri eftir dystin, at tað føldist ikki sum eitt stórtap, tí hann helt, at liðið skapti tað, sum liðið skuldi skapa.
- Vit fáa bara ikki bóltin inn, samstundis sum vit eru ikki nóg konsekventir harafturi. Men eg havi eina betri kenslu nú enn eftir dystin í Kosovo, sjálvt um vit tapa við trimum, segði føroyski liðskiparin.
Hjálparvenjarin, Jóannes Jakobsen, hevði eisini blandaðar kenslur eftir dystin.
- Eg skal ikki burturforklára nakað, men hetta følist ikki sum eitt 3-0 tap. Hinvegin vit hava fingið bank, og tað mugu vit bara góðtaka, segði Jóannes Jakobsen sjónliga vónbrotin.
Lars Olsen, venjari, ásannaði, at fleiri býtt mistøk vórðu gjørd í dystinum, og tað kostaði mál. Og at tað er sera trupult hjá Føroyum nú.
- Dysturin sunnudagin verður eisini trupul, tí eg meti Kosovo vera eitt betri lið enn Aserbadjan, men vit skulu kortini royna at vinna tann dystin, og so mugu vit síggja, hvussu langt tað røkkur, segði landsliðsvenjarin.
Nógvar møguleikar
Føroyska liðið vassaði í møguleikum og hevði eisini bóltin meira, men kortini eydnaðist ikki at fáa mál.
Heldur vóru tað gestirnir, ið dugdu at fáa mál burtur úr sínum møguleikum og endaðu við at vinna 0-3. Richard Almeida skeyt fyrsta og triðja málið, meðan Dimitri Nazarov skeyt annað málið. Málið til 0-3 var brotsspark.
- Tá hugsað verður um tal av møguleikum, var vónin um at koma innaftur í dystin eftir steðgin, avgjørt tilstaðar, men ístaðin verða vit avbukaðir, segði André Olsen, viðmerkjari í sjónvarpsstovuni.
Føroyska liðið hevði fleiri royndir seinastu løtuna, men hepnið var ei heldur við spælarunum. Millum annað fór ein bóltur á tvørtræið, og málverjin hjá Aserbadjan hevði eisini eina stórbjarging.
Føroyar eru nú á triðja plássi í sínum bólki í Nations League kappingini.
Sí eisini


text:
Býráðsfundur 31. mai 2007
1.
J. nr. 025 – 07/00232
Rodmundur Nielsen, býráðslimur søkir um at fáa framlongt farloyvi frá býráðsarbeiðinum til
1. sept. 2007.
-Býráðið hevur á fundi 31/05-2007 samtykt at játta umsóknini.
2.
J. nr. 561 – 07/00317
Líknargøtuvegur í Saltangará. – innkomin tilboð
Tekn. deild mælir til at taka av lægsta tilboðnum.
-Byggi- og býarskipanarnevndin hevur á fundi 21/05-2007 mælt til at taka undir við tilráðingini frá Tekn. deild.
-Býráðið hevur á fundi 31/05-2007 samtykt at taka undir við Byggi- og býarskipanarnevndini.
3.
J. nr. SK 257a – 07/00338
Hans J. Johannesen, Skála heitur í skrivi df. 15/04-07 á býaráðið um at selja sær matr. nr. 257a, og heitur eisini á býráðið um at broyta býarplanin á matr. nr. 257a soleiðis at sethús kunnu byggjast á stykkið.
Ummæli frá Teknisku Deild:
Stykkið liggur fyri mesta partin í B-øki til sethús.
Ein gongugøta er upprunaliga løgd á stykkið millum vegirnar Gerðisgøtu og Gerðisbrekku í býarplaninum áðrenn kommunu samanleggingina, og er eisini eitt F-øki á stykkinum. Henda gongugøta er eisini løgd í galdandi býarplaninum, men onki F-øki.
TD mælir til at halda fast við gongugøtuna, og mælir frá at broyta býarplanin.
-Byggi- og býarskipanarnevndin hevur á fundi 21/05-2007 mælt til at játta umsøknini.
-Býráðið hevur á fundi 31/05-2007 samtykt at taka undir við Byggi- og býarskipanarnevndini.
4.
J. nr. 502 – 07/00345
Schumann Hjaltalin søkir í maili 16/04-07 um at fáa ásetingarnar í býarplaninum fyri matr. nr. 74 í Elduvík broyttar frá G1-øki til B-øki.
Ummæli frá Teknisku Deild:
Stykkið matr. nr. 74 er illa skapt til húsabygging, og er eisini sera bratt, vegurin vestanfyri er landsvegur. Tekn. deild mælir frá at játta umsóknina.
-Byggi- og býarskipanarnevndin hevur á fundi 21/05-2007 mælt til at ganga umsøknini á møti.
-Býráðið hevur á fundi 31/05-2007 samtykt at taka undir við Byggi- og býarskipanarnevndini.
5.
J. nr. 502 – 07/00343
Býarplansbroyting í Horni á Skála.
Ummæli frá Teknisku Deild:
Á hjáløgdu tekning eru 3 uppskot víst og eru tey:
Uppskoti nr. 1 sum hevur ligið frammi, men ikki góðkent av Innlendismálaráðnum, hevur eitt B-øki sum er uml. 11.750 m2 til Hans J. Johannesen at byggja á.
Uppskoti nr. 2 sum er uppskotið sum Teknisk deild gjørdi til eina møguliga broyting í viðgerðini í Býarskipanarnevndini hjá Innlendismálaráðnum, hevur eitt B-øki sum er uml. 9.300 m2 til Hans J. Johannesen at byggja á.
Uppskoti nr. 3 hevur Teknisk deild gjørt eftir tosinum hjá Hans Jacob Johannesen, Kára Johannesen og Ásbjørn Mikkelsen, og hevur eitt B-øki sum er uml. 10.050 m2 til Hans J. Johannesen at byggja á.
Munurin millum víddirnar á B-økjunum í uppskotunum nr. 2 og nr. 3 er bert 750 m2
Vísandi til omanfyiri standandi, mælir TD til at arbeiða víðari við uppskotinum nr. 2, og halda fast við skákvegin niðan til vegin Hórheiðar og ítróttarhøllina.
-Byggi- og býarskipanarnevndin hevur á fundi 18/04-2007 samtykt at heita á Tekn. deild um at gera nýtt broytingaruppskot.
-Býráðið hevur á fundi 26/04-2007 samtykt at taka undir við byggi- og býarskipanarnevndini.
Nýtt ummæli frá Teknisku Deild:
Tekn. deild hevur gjørt nýtt uppskot sum liggur í málinum df. 26/04-2007 merkt uppskot frá Hans J. Johannesen, Kára Johannesen og Asbjørn Mikkelsen.
-Byggi- og býarskipanarnevndin hevur á fundi 21/05-2007 mælt til at taka undir við uppskoti frá Hans J Johannesen, Kára Johannesen og Asbjørn Mikkelsen dagf. 26/4-2007.
-Býráðið hevur á fundi 31/05-2007 samtykt at taka undir við Byggi- og býarskipanarnevndini, t.v.s. uppskot merkt nr. 2 dagf. 26/04-2007, við einum B-øki sum er 9.300 m2 til víddar.
6.
J. nr. G 56a – 07/00320
Jarðarkeyp burturav matr. nr. 56a til víðkan av kirkjugarðinum á Glyvrum.
Ummæli frá Teknisku Deild:
TD mælir til at keypa matr. nr. 56a, og mælir eisini til at Glyvra Kirkja ella Kirkjustjørnin far loyvi til at keypa grundstykkið við neyðugum parkeringsplássum til kirkjuna burtur av økinum.
-Byggi- og býarskipanarnevndin hevur á fundi 21/05-2007 mælt til at taka undir við tilráðingini frá Tekn. deild.
-Býráðið hevur á fundi 31/05-2007 samtykt at taka undir við Byggi- og býarskipanarnevndini.
7.
J. nr. EL 89 – 07/00356
Johanna P. Samuelsen søkir í skrivi df. 23/04-07 um loyvi at keypa matr. nr. 256 vestan fyri matr. nr. 98 í Elduvík, til at fríðka.
Ummæli frá Teknisku Deild:
Kommunan eigur matr. nr. 256, og eru vegir lagdir á henda matrikul, og standa eftir øllum at døma 2 úthús ella úthúsa grundir á stykkinum.
TD mælir frá at selja matr. nr. 256.
Eisini mælir TD til at broyta býarplanin fyri Elduvík soleiðis at, at B-øki verður strikað á matr. nr. 256, og at tann parturin, sum ikki er vegur, verður broyttur til F1-øki.
-Byggi- og býarskipanarnevndin hevur á fundi 21/05-2007 mælt til at taka undir við tilráðingini frá Tekn. deild.
-Býráðið hevur á fundi 31/05-2007 samtykt at taka undir við Byggi- og býarskipanarnevndini.
8.
J. nr. 503 - 07/00248
Innkomin tilboð uppá útstykkingina norður úr Norðurhædd.
Ummæli frá Teknisku Deild:
3 tilboð komu inn og mælir Tekn. deild til at taka av lægsta tilboðnum.
-Byggi- og býarskipanarnevndin hevur á fundi 21/05-2007 mælt til at taka undir við tilráðingini frá Tekn. deild.
-Býráðið hevur á fundi 31/05-2007 samtykt at taka undir við Byggi- og býarskipanarnevndini.
9.
J. nr. 243 – 07/00409
Borgarar á Høgaleiti søkja í skrivi df. 15/05-2007 um at fáa ein sparkivøll til børnini í økinum við Høgaleiti.
-Byggi- og býarskipanarnevndin hevur á fundi 21/05-2007 mælt til at taka undir við umsøknini og at taka umsøknina við í raðfesting av sparkivøllum.
-Býráðið hevur á fundi 31/05-2007 samtykt at taka undir við Byggi- og býarskipanarnevndini.
10.
J. nr. 606 – 07/00372
Føroya Landfúti hevur sent umsókn frá Samkomuhúsinum KELDAN, Skálafjørð, um loyvi at reka matstovu í húsinum matr. nr. 541b.
Ummæli frá Teknisku Deild:
Býráðið hevur givið byggiloyvi til samkomuhúsið, og hevur Brunaumsjón Landsins við skrivi 23/01-05 gókent bygningin.
Samkomuhúsið KELDAN skal hava loyvi frá Landfútanum og Heilsufrøðiligu Starvsstovuni til at reka matstovu, kommunan skal bert góðkenna bygningin byggitøkniliga og atkomuviðurskiftini, og tað hava vit gjørt við byggiloyvinum.
TD mælir til at játta umsóknina, treytað av at Føroya Landfúti, Brunaumsjón Landsins og Heilsufrøðiligu Starvsstovan geva sítt viðmæli.
-Byggi- og býarskipanarnevndin hevur á fundi 21/05-2007 mælt til at taka undir við tilráðingini frá Tekn. deild.
-Býráðið hevur á fundi 31/05-2007 samtykt at taka undir við Byggi- og býarskipanarnevndini
11.
J. nr. SK 7d – 07/00401
Sp/f Dropin, Skálafjørð søkir við skrivi df. 15/05-07 um loyvi at innrætta húsini á matr. nr. 7d í Skálafirði, gamla samkomuhúsið KELDAN, til 16 kømur til útleigan.
Ummæli frá Teknisku Deild:
Húsini liggja í B-øki og eru ásetingarnar viðlagdar í málinum:
Vísandi til ásetingarnar fyri B-økið, kann partur av húsunum innrættast til vinnuvirki.
-Byggi- og býarskipanarnevndin hevur á fundi 21/05-2007 mælt til at ganga umsøknini á møti, tó treytað av, at byggingin annars lýkur øll mynduleikakrøv og at slík bygging er loyvd á einum B-øki.
-Býráðið hevur á fundi 31/05-2007 samtykt at taka undir við Byggi- og býarskipanarnevndini.
12.
J. nr. G 153a – 07/00407
Jørðin norðanfyri Statoil í Saltangará, er lýst til sølu.
Spurningurin hevur tiki seg upp um kommunan skal keypa tann partin av matr. nr. 153a sum liggur vestan fyri Glyvraveg-Heiðaveg sum er uml. 6.500 m2
Í løtuni er trøðin útløgd sum F1-øki og ein lítil partur er útlagt sum D4-øki.
Hvat økini verða útløgd til í komandi Býarplani, er ilt at siga, men dentur eigur at verða lagdur á at hava fríøkir inn í millum byggiøkini sum eru rímuliga sløtt og kunnu innrættast til øll, eisini rørslutarnaði at verða á og tað er hetta lendi egnað til.
Tekn. deild ger onga tilráðing um keyp.
-Byggi- og býarskipanarnevndin á fundi 21/05-2007 metir, at tað er rætt at ogna sær øki uppá longri sigt , men heldur ikki at prísurin er tann rætti.
-Býráðið hevur á fundi 31/05-2007 samtykt at taka undir við Byggi- og býarskipanarnevndini.
13.
J. nr. 531 – 07/00190
Heilsufrøðiliga Starvsstovan hevur í skrivi df. 23/02-07 sent okkum klaga frá borgarum á Niðara Vegi í Søldarfirði, um at bussar verða vaskaðir við vegin, og dálkast vegurin illa av olju og sterkari sápu.
-Tekniska nevnd hevur á fundi 17/04-2007 samtykt at heita á Tekn. deild um at gera uppskot til loysn.
Ummæli frá Teknisku Deild:
Býráðið hevur umsókn inni hjá Búnaðarstovuni um loyvi at keypa D5-øki við vegin Oman á Sand í Søldarfirði, og er í løtuni bert 1 umsøkjari til grundstykki. TD mælir til at bjóða eitt av hesum stykkjum til keyps ella leigu.
-Tekniska nevnd hevur á fundi 22/05-2007mælt til at kanna møguleikarnar fyri at gera vaskipláss á Lambareiði, norðan fyri Sjúkraflutningstænastuna, við oljuútskiljara.
-Býráðið hevur á fundi 31/05-2007 samtykt at beina málið aftur í Teknisku nevnd.
14.
J. nr. 540 – 07/00396
Tilboð frá DYGD góðskuvegleiðing – vatnkanningar.
Ummæli frá Teknisku Deild:
Tekniska deild hevur kanna tilboði. Royndarstovan er før fyri at gera somu royndir sum Heilsufrøðiliga Starvsstovan gerð fyri kommununa.
Runavíkar kommuna hevur avtalu við HS hettar árið út.
Mælt verður til at geva tilsøgn um at brúka Dygd um fylgjandi treytir vera loknar:
01. Royndirnar kunna gerast fyri kappingarførar prísir
02. At Dygd ikki skal brúka meira tíð til at gera royndirnar enn HS
03. At royndirnar eru góðkendar av mynduleikun.
-Tekniska nevnd hevur á fundi 22/05-2007mælt til at taka undir við tilráðingini frá Teknisku deild.
-Býráðið hevur á fundi 31/05-2007 samtykt at taka undir við Teknisku nevnd.
15.
J. nr. 006 – 07/00383
Hjørring kommuna (sum gl. Hirtshals kommuna nú er partur av) sigur í skrivi df. 09/05-2007 at kommunan ynskir at halda áfram við vinarbýarsamstarvinum, sum Hirtshals kommuna hevur havt við Runavíkar kommunu, men sum varð uppsagt í samband við kommunusamanlegging í DK.
-Fíggjarnevndin hevur á fundi 23.05.2007 samtykt at halda fram við verandi vinarbýarsamstarvi, tvs. við samanløgdu Hjørring kommunu, sum nú eisini umfatar Hirtshals.
-Býráðið hevur á fundi 31/05-2007 samtykt at taka undir við fíggjarnevndini.
16.
J. nr. 212 – 07/00424
Endurnýggjan av sáttmálanum við Paula Nónklett og Jóhan Sigurd Weihe um koyring av skúlabørnum. Galdandi sáttmálar ganga út 1. aug. 2007.
-Fíggjarnevndin hevur á fundi 23.05.2007 samtykt at leingja sáttmálan í eitt ár og í tí sambandi hækka gjaldið við xx kr/mán. + mvg. Tá nýggi skúlin verður liðugur á sumri 2008, verður øll skúlabarnakoyringin tikin til nýggja viðgerð.
-Býráðið hevur á fundi 31/05-2007 samtykt at taka undir við fíggjarnevndini.
17.
J. nr. 403 – 07/00425
Avtala við Sjóvar kommunu um barnatannrøktina hjá børnum úr Sjóvar kommunu, sum eru við í skipanini á Tannlæknastovuni á Skála.
-Fíggjarnevndin hevur á fundi 23.05.2007 samtykt at sáttmáli verður gjørdur at galda frá 01.01.2007, har gjaldið verður býtt javnt út á hvørt barn.
-Býráðið hevur á fundi 31/05-2007 samtykt at taka undir við fíggjarnevndini.
18.
J. nr. 352 – 07/00030
Innkomin tilboð uppá bygging av barnagarði á Skála og í Søldarfirði.
Tekn. deild hevur vent sær til tilboðsgevararnar við ynskjum um broytingar av bygningunum og kostnaðarmeting av hesum.
Báðir tilboðsgevararnir hava boða frá, at sami fermetraprísur er galdandi hóast broytingar verða gjørdar.
Tilmæli frá metingarbólkinum:
Víst verður til innkomin tilboð frá P/f Fjarðahús og P/f Búsetur dagf. 19/03-2007 og nýtt tilboð, aftaná broytingar, dagf. 21/05-2007.
Arbeiðsbólkurin hevur viðgjørt tilboðini og í hesum sambandi gjørt kostnaðaryvirlit og vekta tilboðini sum ásett í útbjóðingarskrivinum.
Mælt verður til at byggja við stoyptum útveggum, so sum alternativt tilboð.
Mett verður at bygningurin við betongútveggum hevur hesar fyrimunir:
1. Sterkari og stívari
2. Minni rakstrarkostnað
Vísandi til úrslit á viðlagda vektarskema, verður mælt til at taka upp samráðingar við P/f Búsetur.
Ummæli frá Sosialu Deild:
Sosiala deild mælir til at taka undir við tilráðingini frá metingarnevndini um at taka upp samráðingar við Búsetur.
Harumframt mælir Sosiala deild til at allur bygningurin verður gjørdur liðugur í einum, sambært tilboðnum frá Búsetur økir tað um kostnaðin við 980.000 kr. pr. bygning. Hetta er skilagott tí kostnaðurin er minni um tað verður gjørt beinanvegin og tí hetta allíkavæl skal gerast í afturgjaldstíðini.
-Sosiala nevnd hevur á fundi 29/05-2007 tekur undir við tilráðingini frá metingarnevndini og Sosialu deild um at taka upp samráðingar við Búsetur um bygging av barnagarði í Søldarfirði og á Skála sambært innkomnum tilboði og útbjóðingartilfari.
Somuleiðis er samtykt at gera bygningarnar lidnar í einum.
Kostnaður fyri 2 barnagarðar 2x 10.848.119 + 980.000 = kr. 23.656.238
-Býráðið hevur á fundi 31/05-2007 samtykt at taka undir við Sosialu nevnd.
19.
J. nr. 521 – 07/00242
Sp/f Byggiservice, Tórshavn søkir við skrivi df. 15/03-07 um loyvi at byggja eina høll til Timbursmiðjubygning á havnaøkinum á Skála.
Ummæli frá Teknisku Deild:
TD ger vart við, at í býarplaninum er øki lagt út sum D2-øki sum er til verkstøð til skip og bátar.
TD metir at tað skulu brúkast uml. 18.000 m3 av gróti sum merkt er við ljósabláum liti á tekningini df. 31/05-07.
-Býráðið hevur á fundi 31/05-2007 samtykt at taka undir við uppskotinum frá Tekn. deild.


text:
Síggi í morgun á in.fo, at Heðin Mortensen vil hava fólk at sláa ring um Havnina og fáa fiskivinnuvirksemi aftur á Vestarubryggju beinanvegin. Fáa latið upp Bacalao. Her haldi eg, at Heðin veit ov lítið um fiskivinnuna í Havn, tí í Havn er mest sum eingin fiskivinna longur. Egningarskúrarnir standa tómir og myrkir, og í Havn er bara ein landingarmiðstøðu. Skip og bátar landa fiskin fyri síðani at vera sendur við stórum bilum til virki kring landið. Flestu fiskiskipini eru seld úr býnum, har tey seinastu fýra fóru til Sørvágs. Eftir eru Enniberg, einstakt uppisjóvarskip og nøkur heilt fá skip við TN á bógnum. Tað var tann tíð, tá landað vóru 12-15000 tons av botnfiski til Bacalao
Tórshavnar kommuna boðaði frá stórari umvæling av Saltsøluni, har alskyns fiskivinna og gransking skuldi vera, men hesin nú stásiligi bygningur endaði sum skúlastovur. Býráðslimur hevur longu verið frrammi og sagt, at nú er at fara eftir Bacalao ikki til fiskivinnu, men líknandi virksemi sum í Saltsøluni. Heðin eigur at vita, at Bacalaobygningurin er óegnaður og ótíðarhóskandi til nútíðar fiskivinnu. Bacalao er ein betongklossi, sum átti at verið tikin niður, og nýtt nýtímans hús bygt í staðin. Ja, møguliga til onkra fiskivinnu – møguliga laks.
Havnin er tí støðu, at høvuðsstaðurin hevur tryggar inntøkur í nógvu føstu stóru almennu – og øðrum lønum. Føroysku politikkararnir hava seinastu hálvthundrað árini jú miðvíst miðsavnað flestu almennu stovnarnar í Havn. Tí byrjaði Havnin av álvara at vaksa í 1950-árunum. Ætlar Heðin at lata upp aftur Bacalao, so má hann eisini útvega skip at fiska fiskin til virki.
Havnin hevur ikki fyri neyðini menningarkvotu, tá talan er um fiskivinnu. So nógv arbeiði er í Havn í løtuni, at hundraðtals útlendingar arbeiða í Havn, tí føroysk arbeiðsorka er ikki tøk. Tí er burturvið at lata upp Bacalao og harvið senda boð til Póllands ella Rumenia eftir fólki at standa við møguligu flakaborðini. Eisini skulu vit minnast til, at allar flakamaskinur á Bacalao eru seldar av landinum, og leivdirnar av frystarínum er klárar at koyra niðan á Hjalla. (Vagnur)


text:
Mammurnar hjá vinkonunum spyrja, um eg enn havi líka lekran yvirkropp, fortelur 19 ára gamli Jóannes Lamhauge, sum hevur upplivað, at konufólk skríggjaðu, tá hann lat seg úr dreymakotinum.
Jóannes Lamhauge vann í summar heiðurin sum Ársins Songrødd. 19 ára gamli havnarmaðurin er greiður yvir, at sigurin setir krøv. Stórar songrøddir, sum Guðrun Sólja Jacobsen og Eivør Pállsdóttir hava brúkt Ársins Songrødd, sum lopfjøl til at gerast yrkissangari. Jóannes tímir væl at gerast yrkissangari, men stendur á gáttini til at skula velja lívsleið, og ymsar leiðir toga ymsar vegir.
Til Fraklands
Studentaskúlaprógvið er júst komið í hús, og Jóannes skal avgera, um hvar hansara lesnaður skal halda fram. Aftan nýggjár gongur leiðin væntandi til suður Fraklands til Aix en Provence, ið liggur stutt frá havnarbýnum Marseille. Hann kallar hetta eina pílagrímsferð. Hansara yndislistamaður Paul Cézanne hevði atelier í Aix en Provence, tí gongur leiðin hagar. Ætlanin er at taka eitt málskeið fyrsta hálva árið og síðan avgera, hvat skal henda.
Myndlistin dregur
Jóannes er eisini myndlistamaður, og hann hevur á námsferð við studentaskúlanum vitjað Aix en Provence. Honum dámar sera væl býin og vil fegin aftur. Hann sigur seg vera fullkomiliga frankofilan – Hann elskar alt tað franska. Seinastu trý árini hevur hann havt franskt í skúlanum, og hann gleðir seg til at læra meira um málið, fólkið og mentanina.
Rólant í Skorðini hevur verið fransklærari hjá Jóannesi tey trý árini á studentaskúlanum. Hesir tímar hava givið nógvan íblástur, ofta hava fraklendingar og fransktalandi annars verið gestir í tímunum. Ein tíma var Marjun Vatnhamar, ein ung føroysk kvinna, sum læs á einum listaskúla í París, og vitjaði. Seinni fóru tey, sum høvdu franskt til París saman, og tey vitjaðu listaskúlan hjá Marjun. Jóannes helt skúlan vera sera áhugaverdan. Hann hevur møguleika at sleppa inn á skúlan um hann hevur hug, og hetta er ein møguleiki.
Jóannes er ein sera gávuríkur listamaður, og hansara eyðsýndu gávir góvu honum 13 í árskarakteri í evning á Studentaskúlanum. Hetta letur nógvar dyr upp. Hann heldur, at París er ein spennandi býur, eitt satt listanna Mekka, og tað kann hugsast, at leiðin gongur tann vegin aftan á eitt hálvt ár í suður Fraklandi.
Í løtuni savnar Jóannes pening til ferðina, hetta verður fyrst og fremst gjørt við at mála, ætlanin er so at hava nakrar søluframsýningar. Eisini skrivar hann um list í Skáanum.
Sangurin dregur eisini
Hann sigur seg eisini hava hugsa um at lisið til arkitekt ella kanska paleontolog ella arkeolog. Møguleikarnir eru nógvir, men enn hevur hann ikki tikið nakra avgerð. Ein møguleiki er hægri lesnaður innan sang. Serliga nú hann er vorðin Ársins Songrødd. Song fyrimyndirnar eru ikki tær vanligastu fyri ein 19 ára gamlan drong: Alessandro Safina, Josh Groban, Andrea Bocelli og Ernst Sondum Dalsgarð. Við leiklutinum, sum Jósef i sangleikinum Jósef og hitt ótrúliga litfagra dreymakotið, vísti Jóannes føroyingum, at hann hevur eina frálíka rødd, sum egnar seg sera væl til musikalir. Hetta sama vísti hansara tolking av “When you say you love me” í ársins songrødd finaluni. Hann fortelur eina søgu við sanginum, og hevur stóra innliving í bæði tekst og lag. So nógva innliving, at tú trýrt honum.
Lekran yvirkropp
Men tað er ikki bara røddin og listargávurnar, sum eru góðar. Jóannes er ítróttarmaður, og er væl trenaður, hetta kom til sjóndar í Jósef og hitt ótrúliga litfagra dreymakotið. Í leikinum letur Jósef seg úr dreymakotinum, og stendur við berum yvirkoppi. Jóannes greiður frá, at tá hann lat seg úr, hoyrdi hann, eitt suð fara í gjøgnum allan salin í Norðurlandahúsinum, og so byrjaðu konufólkini at skríggja. Hann heldur tað vera nokkso stuttligt. Onkur konufólk samanbóru hann við ein griskan guð.
Hann upplivir eisini enn, at vinkonir fortelja, at mammurnar hjá teimum hava spurt, um hann enn hevur líka lekran yvirkropp.
Egin løg
Jóannes var í finaluni í Singer/Songwriter kappingini í Hafnia Lounge í fjør. Hann hevur skrivað løg í fleiri ár, og hevur havt nøkur liggjandi í skuffuni, men var ikki vanur at spæla tey alment. Tí vóru nervarnir øgiligir, tá hann fór á pallin í Lounge’ini. Hann kendi seg naknan. Hetta hóast, at har vóru nógv færri fólk enn til Dreymakotið. Hann sigur munurin var, at í Norðurlandahúsinum, var tað ikki Jóannes men Jósef, sum stóð á pallinum, tí vóru nervarnir ikki so ringir. Í Lounge hevði hann ongan leiklut at goyma seg aftan fyri, hann var berur.
Eisini vóru nógv av teimum í Lounge’ini slettis ikki áhugaði í tónleikinum, men bara komin fyri at ballast, tað kendist løgið at skula spæla fyri fólki, sum ikki tímdi at lurta.
Hann heldur annars Singer/Sonwriter kappingina vera eitt tað besta tiltakið, ið er í Føroyum. Luttakararnir eru so øgiliga ymiskir, t.d. vóru m.o. Rókur Jakobsen, Kári Páll Nolsøe og Ragnar í Vík við í fjør. Jóannes var serliga stoltur av, at hava vunnið á Ragnar í Vík, sum júst hevði verið í Nashville og sungið.
Hann hevur meldað seg til aftur í ár. Men gravgangurin var so stórur eftir at luttaka, at hann einans er sloppin á bíðilista. So hann sleppur bert at luttaka um onkur meldar avboð.
Jóannes spælir umframt gittar, klaver og trompet. Hann sigur, at gittarin er hansara besti vinur, og at hann hevur skrivað eina rúgvu av løgum. Dreymurin er, at gera eina fløgu onkuntíð, og heitið ársins songrødd setur nøkur krøv.
Ársins Songrødd
Jóannes heldur ikki at karmarnir fyri Ársins Songrødd eru serliga hepnir, støðið er høgt, og nógvir góðir sangarar syngja av heilum hjarta, men fyri áskoðararnar er hetta eitt ball. Hann heldur at ein sitikonsert hevði verið meira passandi til eitt tílíkt tiltak. Eisini hevði ein eldri lurtaraskarði fingið áhuga fyri tiltakinum, um karmarnir vóru annarleiðis.
Í høvuðsuppgávuni í evning á studentaskúlanum, gjørdi Jóannes millum annað eitt kórverk. Hann sigur seg droyma um, at fáa Sunnleif Rasmussen og Tarira at framføra verkið.
Nógvir eru dreymarnir, og evnini eru stór. Tað verður spennandi at fylgja við, hvat framtíðir hevur at bjóða Jóannesi


text:
Sameindu Emirríkini
Sameindu Emirríkini ella Sameindu Arábisku Emiratir (á arábiskum "دولة الإمارات العربية المتحدة") er eitt land í Miðeystur. Kuveit hevur mark við tvey lond: Saudiarábia og Oman. Høvuðsstaðurin er Abu Dhabi og størsti býurin er Dubai.
Oljuvinnan er høvuðsvinnan.
Innihaldsyvirlit
Søga[rætta | rætta wikitekst]
Landafrøði[rætta | rætta wikitekst]
Sameindu Emirríkini eru syðrumegin við Persaflógva. Tríggir fjórðingar av hesum islamska ríkinum eru sandoyðimørk, har tað er ógvuliga heitt og turt alt árið. Bara heilt lítil partur er nýtiligt dyrkilendi, og næstan øll matvøra verður innflutt. Sameindu Emirríkini eru samgonga av sjey smáum emiratum: Abu Dhabi, Ajman, Dubai, Fujairah, Ras al-Khaimah, Sharjah og Umm al-Qaiwain. Hvør emirur hevur einaveldi í sínum ríki, men teir hittast javnan at taka avgerðir, sum eru fyri alt samveldið. Abu Dhabi er størsta emirríkið, og høvuðsstaðurin har er eisini samveldisshøvuðsstaður.
Emiratini eru tilsamans 83.600 ferkilometrar til støddar [1], ella umleið tað dupulta av Danmark.
Politikkur[rætta | rætta wikitekst]
Emiratini eru eitt av teimum meira frísinnaðu arábisku londunum. Víst hava tey ikki fólkaræði í okkara merking, men tey hava eitt "gott" einaræði, sum hevur umsorgan fyri fólkinum.[tørvar keldu] Í Emiratunum kenna tey t.d. einki til tá átrúnaðarligu intoleransu, sum vit hoyra so nógv um í samband við Islam. Her eru eisini kristnar kirkjur av ymiskum slag.
Talufrælsi[rætta | rætta wikitekst]
17. juli í 2006 varð Mohammed al-Mansoori handtikin, eftir at hann hevði gjørt samrøðu við eina arábiska sjónvarpsrás, ið sendir yvir fylgisvein, um stríðið í Libanon [2]. Mohammed al-Mansoori er formaður fyri løgfrøðingafelagnum í Sameindu Arábisku Emiratunum. Hetta er ein óheftur felagsskapur av dómarum, sakførarum og løgfrøðiligum serfrøðingum. Felagsskapurin hevur staðið fyri fundum um ymisk mannarættindaevni. Hann varð ákærdur fyri at "hava æruskemmað almenna ákæran". Hann varð latin leysur uttan ákæru. Í august 2006 varð hann aftur handtikin og hildin aftur í 2 dagar. Tá hann varð leyslatin, varð hald lagt á pass hansara. Orsøkirnar til handtøkurnar eru framvegis ikki greiðar. Bæði Mohammed al-Mansoori og Mohammed Abdullah al-Roken hava í fleiri ár verið noktaðir at gera samrøður ella at skriva greinar.
Í september í 2005 settu myndugleikarnir í Emiratinum Fujairah forboð fyri einum fundi um borgaralig rættindi, rættindi hjá kvinnum og fólkaræði, sum felagsskapurin hevði skipað fyri. Eingin grundgeving varð givin fyri forboðnum.
Yvirlit yvir fólkatal, fløgg og vídd í teimum sjey emiratunum[rætta | rætta wikitekst]
Fólkið[rætta | rætta wikitekst]
Átrúnaður[rætta | rætta wikitekst]
Hevur religión týdning í gerandisdegi tínum? Henda spurning hevur Gallup sett í 138 ymiskum londum. Egyptaland er einasta land við 100 prosentum, meðan í til dømis Senegal, Indonesia, Sierra Leona, Malavi, Marokko og Sameindu Arábisku Emiratunum er talið 98 prosent [4].
Hagtøl[rætta | rætta wikitekst]
- Islam 76 % [5] (85 % Sunni Islam, 15 % Shia Islam)
- Kristindómur 9 %
- Hinduisma 9 %
- Onnur 6 %
Búskapur[rætta | rætta wikitekst]
Oljuvinna[rætta | rætta wikitekst]
Meiri enn 65 % av allari olju, vit nú vita um, er í londunum við Persaflógva, og hiðani kemur triðingurin av allari olju, sum heimurin framleiðir um dagin. Í 1958 varð olja funnin, hon hevur gjørt Emirríkini til eitt av heimsins ríkastu londum, og hjá flestum fólkum eru lívskorini heilt góð. Fram við strondini eru mong stór oljureinsiverk.
Fiskiskapur[rætta | rætta wikitekst]
Tað er ikki frítt fyri fiskar í í sjónum hjá Emiratunum, og teir hava eisini eina handilsavtalu við ES um handil við fiski, serliga tun. Sjóøkið hjá Emiratunum er 84.000 ferkilometrar av grunnum sjógvi, grynri enn 40 m. Her verður veitt rættiliga fitt. Tað eru 8.000 bátar við 20.000 fiskimonnum, og veiðan er 115.000 árliga. Hetta ger Emiratini til fjórðstørstu arábisku fiskivinnutjóð og ta næststørstu í flógvanum. Týdningarmesta fiskaslagið er tun, men her eru eisini rækjur, krabbar, hummari, høggislokkur og onnur fiskasløg.
Ferðavinna[rætta | rætta wikitekst]
Ferðavinnan veksur skjótt í Sameindu Emirríkjunum. Um 50 000 fólk, meginparturin úr Evropa, koma higar, helst um veturin, tí at tá er veðurlagið lýtt og gott. Tað, ið dregur fólk, eru oyðimarkarferðir, tollfríir handlar, basarar, strendur og frálík gistingarhús.
Byggivinna[rætta | rætta wikitekst]
Nýggir stásiligir býir eru bygdir, og mangir fremmandir verkamenn eru komnir hagar at arbeiða. Heimsins hægsti bygingur eitur Burj Dubai ella Burj Khalifa, og hann liggur - sum navnið bendir á - í landslutinum Dubai, sum er partur av Arábisku Emiratunum. Tann 4. januar í 2010 læt hann dyrnar upp fyri fyrstu ferð, og níggja hæddarmetið, tá vit tosa um hús, eitur nú 828 metrar. Arkitekturin Adrian Smith úr USA hevur teknað Burj Dubai, sum hevur kostað seks milliardir krónur at byggja. Tað eru í høvuðsheitum íbúðir og skrivstovur, sum skulu húsast í risaháhúsinum.
Kelduávísingar[rætta | rætta wikitekst]
- ↑ https://www.cia.gov/library/publications/the-world-factbook/geos/ae.html
- ↑ http://www.amnesty.org/fr/library/asset/MDE25/007/2006/fr/4860c09f-f774-11dd-8fd7-f57af21896e1/mde250072006en.pdf
- ↑ "Census 2008". Ministry of Economy and Planning, Government of the United Arab Emirates. 2008. http://www.dubaifaqs.com/population-of-uae.php. Heintað 2012-06-18.
- ↑ http://www.gallup.com/poll/114211/Alabamians-Iranians-Common.aspx
- ↑ http://www.state.gov/g/drl/rls/irf/2010/148850.htm


text:
Vísindavøkan 2011
Vísindavøkan í ár eydnaðist sera væl. Hetta er tann størsta og mest vitjaða Vísindavøkan nakrantíð við yvir 500 vitjandi í øllum aldursbólkum. Vísindavøkan er føroyski parturin av tiltakinum European Researchers’ Night. Hetta er eitt tiltak, sum fer fram í øllum Europa síðsta fríggjadag í september.
Vísindavøkan 2011 var í Norðurlandahúsinum í døgunum 21. – 23. september. Dentur var lagdur á at gera eina fjølbroytta skrá, ið var ætlað einum breiðum skara av fólki. Hetta var millum annað gjørt við at skipa Vísindavøkuna yvir tríggjar dagar, har hvør dagur hevði sítt evni og málbólk. Eisini var nógv gjørt burturúr at kunna um tiltakið áðrenn, m.a. við innsløgum í Góðan Morgun Føroyar alla vikuna. Til tiltøkini fríggjadagin bjóðaðu vit serliga næmingum frá miðnámi og Nám X. Og undirtøkan var stór. Sera nógv fólk kom at hoyra og síggja, hvat granskingarumhvørvið í Føroyum hevur at bjóða og hvørjar karmar tey hava at virka undir.
Tiltøkini
Vísindavøkan fór av bakkastokki mikukvøld við einum kveikjandi fyrilestri við Jørn H. Hurum fornverufrøðingi, ið er kendur fyri at duga sera væl at miðla sína gransking og dátur út til almenningin. Jørn H Hurum vísti á týdningin á almennari miðling, ikki minst tí at tað í flestu førum er skattaborgarans pengar, ið eru við til at fíggja gransking. Hann vísti eisini á tørvin á at brúka eitt einfalt og greitt mál alment, sum er heilt øðrvísi enn tað fakmálið, sum granskarar tosa sínámillum. Avgerandi fyri eitt gott og gevandi samstarv millum miðlar og vísindafólk er virðing fyri fakinum hjá hvørjum øðrum og greið støða yvir, hvar markið er. Granskarar skulu duga nógv betri at spíska bestu søgurnar og síðani tora at lata søgurnar í hendurnar á journalistum, tá teir hava gjørt sítt. Eini 60 fólk, flest granskarar, vóru til hetta tiltakið
Hóskvøldið var tað granskingarpolitikkurin Vitan & Vøkstur, sum var á skránni. Helena Dam á Neystabø, landsstýriskvinna í granskingarmálum, hevði fyrsta uppleggið. Annika Sølvará, stjóri í Granskingarráðnum, greiddi frá arbeiðinum at orða ætlan fyri verksetan av granskingarpolitikkinum. Sigurð í Jákupsstovu, rektari, hugdi at støðu Setursins í mun til orðingarnar í granskingarpolitikkinum. John D. Olsen, NCP-samskipari, tosaði um politikkin í mun til ES-granskingarsamstarvið Marita Rasmussen, stjóri í Vinnuhúsinum, fegnaðist um politikkin, ikki minst greiðu orðingarnar um leiklutin hjá Fróðskaparsetrinum. Ólavur Ellefsen frá Simprentis saknaði greið mál í politikkinum og vísti á, at møguleikin fyri at náa langt er treytaður av einum greitt lýstum máli. Rúni Weihe menningarleiðari á Havsbrún vísti á, hvørji átøk kundu verið sett í verk fyri at náa ætlanini um at eggja vinnuni at granska meira, eitt nú vísti hann til skipanina ‘Skattefunn’ í Noregi sum eitt áhugavert dømi. Eini 40 fólk vóru til hetta tiltakið.
Umframt at kveikja áhugan fyri gransking, varpaði Vísindavøkan 2011 eisini ljós á karmarnar fyri gransking í Føroyum, og á okkara dugnaligu granskarar og granskingarstovnar. Hetta varð gjørt allan fríggjadagin við framsýningum og tíggju ymiskum framløgum um aktuella gransking innan ymisk øki frá aling og eldgosum til stoffskiftissjúkur og bókmentir. Framløguhaldarnir vístu eisini á, at gransking í Føroyum kann verða slóðbrótandi og fær stórt uppmerksemi frá útlondum. Á framsýningarbásunum vístu og lýstu granskingarstovnarnir, hvat tey granska og arbeiða við í gerandisdegnum. Hendan dagin vóru tað yvir 400 fólk, serliga skúlanæmingar, ið leitaðu sær niðan í Norðurlandahúsið at hoyra og síggja tað, granskingarumhvørvið hevur at bjóða.
Endabresturin fríggjakvøldið var eitt heldur øðrvísi tiltak, har matur og matframleiðsla úr einum granskingar- og menningarsjónarhorni var á skránni. Jóan Pauli Joensen, professari, hugleiddi um mat og matmentan í Føroyum. Annika Waag, góðskuleiðari, greiddi frá um brygging av øl og Rólvur Djurhuus, verkætlanarleiðari, greiddi frá berverkætlanini á Sundi. Vísindavøkan 2011 endaði við einari hugnaligari royndarsmakking av góðum mati og øli við tónleiki frá Gunnar Nolsøe afturvið.


text:
Orð: Petur Jacob Sigvardsen
Viðmerking: Yrktur 11. januar 2007.
1. Í Jesu Kristi ert tú vorðin
ein nýggjur skapningur á fold,
um tú til gravar verður borin,
og hold títt verður dust og mold,
– ein nýggjan skapning eigur tú,
eitt ævigt hús í himnabú.
2. Alt hetta hevur Gud oss givið,
ið gjørdi okkum sátt við seg,
um eg so doyggi ella livi,
hans kærleiki tó fevnir meg.
Í Kristi alt er vorðið nýtt,
í trúnni er tað vorðið mítt.
3. Gud heimin sáttan við seg gjørdi
hin dapra langafríggjadag,
tá hann sín son í deyðan førdi
og gjørdist synd í vára stað.
Hans rættvísi, sum Gud nú sær,
tað er tann trúgv, ið bjargar mær.
4. Ei nakað meir kann okkum skilja
ei deyði, sorg og neyð í verð,
Guds kærleiki skal okkum hylja,
hans veldisarmur barn sítt ber.
Tað hús, sum er á Kristus bygt,
tað stendur sjálvt í ódnum trygt.
5. Tú hjálp mær faðir her at stríða
ta stuttu stund, eg dvølji her,
hjálp mær í trúnni her at bíða,
til skilnarstundin komin er.
Verj meg við tíni verndarhond
og før meg trygt á himnastrond.


text:
12. Mai 2011
Mikudagin leiktu føroysku HM-leikararnir Dutch Open, sum er ein kapping fyri tey, ið eru sligin úr HM-kappingini. Kappingin verður leikt á somu borðum sum sjálva HM-kappingin. Eisini í hesi kappingini var mótstøðan sera stinn, og megnaði bara ein føroyskur leikari at spæla seg víðari. Tað...
11. Mai 2011
HM í borðtennis er í hesum døgum í Rotterdam. Føroyska landsliðið luttekur og hetta hildu fyrireikararnir vera áhugavert. So áhugavert at teir avgjørdu at taka eitt prát við Henriettu Nielsen og Hall Thorsteinsson um Føroyar, um føroyskt borðtennis og um tað sera unga og...
10. Mai 2011
Taptu vinardyst ímóti Íslandi Føroyska landsliðið í borðtennis, sum í hesum døgum sum kunnugt luttekur í HM í Rotterdam, skuldi mánadagin ikki leika serliga nógvar dystir í sjálvari HM-kappingini. Einasti dysturin á almennu leikskránni var ein tvímansleikur hjá kvinnunum. Tann dystin taptu Rakul...
10. Mai 2011
Taptu gysara ímóti finskum kvinnum Fyrri vinardysturin í dag var ímóti finska kvinnulandsliðnum, sum – eins og vit – ikki skuldu leika HM í dag. Henrietta Nielsen hevur bundið frið í dag vegna skaða í høgra armi, og av tí at tær vóru...
09. Mai 2011
Í hesum døgum luttekur føroyska borðtennislandsliðið í HM í Rotterdam, Hollandi. Tey, ið umboða Føroyar, eru Pætur Albinus (Tór), Fróði F. Jensen (Tór), Hallur Thorsteinsson (Tór), Henrietta Nielsen (Virum-Sorgenfri) og Rakul Mikkjalsdóttir (TBF). Við í ferðalagnum er eisini Jan Berner, landsliðsvenjari. Ferðalagið...
23. Apr 2011
Eyðun Ellendersen, Royn, er unglingaføroyameistari í einmansleiki í 2011. Hann vann finaluna móti Tórðuri Dahl, Tór. ...
23. Apr 2011
Rakul Mikkjalsdóttir, TBF, er føroyameistari í einmansleiki fyri kvinnuunglingar. Rakul vann í eini spennandi finalu móti Henriettu Nielsen, ið leikar borðtennis í Danmark. Settmunurin var 3-2 til Rakul. ...
20. Apr 2011
Henrietta Nielsen og Ragnar Egilsson vunnu finaluna ímóti Rakul Mikkjalsdóttir og Kai Roest og eru sostatt føroyameistarar í blandaðum tvímansleiki 2011. ...


text:
Innflutningurin av tubbakki minkaður 1994 - 2006
Á heimasíðu síni skrivar Hagstova Føroya: "At innflutningurin av tubbakki er minkaður seinastu fýra árini, er eingin ivi um. Men akkurát hvussu nógv hann er minkaður, kann vera ilt at siga, tí úrslitini eru ymisk, alt eftir hvat tað er, ið mátað verður.
Máta vit eftir vektini av tubbakki, sum innflutt er frá 2003 til 2006, er minkingin samanlagt góð 10 tons, ella 11 prosent. Máta vit hinvegin tal av tubbaksvørum (tal av sigarettum o.ø.), so er minkingin um 25 prosent. Av tí at hesi bæði úrslitini eru so ymisk, ber bara til at gera eina meting um, at innflutningurin er minkaður millum 15 og 20 prosent.
Mátið er tíverri ikki nóg sikkurt, men sigur kortini so mikið, at innflutningurin kann sigast at vera minkaður í stórum seinastu trý ella fýra árini.
Í 2003 eru skrásett at vera innflutt 93,3 tons av tubbaksvørum fyri 18 miljónir krónur. Í 2006 eru skrásett at vera innflutt 82,6 tons fyri slakar 17 miljónir krónur. Umroknað til stykkjatal eru tølini ávikavist 86 miljónir og 67 miljónir hesi bæði nevndu árini.
Tubbaksroykingin er helst ikki minkað eins nógv og innflutningurin. Stóri vøxturin í innflutninginum av tubbaksvørum í 2003 koma helst av, at tá vóru fráboðaðar avgaldshækkingar - sum kortini ikki vórðu settar í verk. Men hetta var, eftir øllum at døma, nóg mikið til at handlarnir keyptu ríkiliga inn undir seg.
Í 2004 varð aftur uppsigling til avgjaldshækkingar, og stóri innflutningurin helt áfram. Hesar avgjaldshækkingarnar vóru so settar í verk 1. januar 2005.
At tað er so lítið innflutt av tubbaksvørum í 2006, stendst helst av tí stóra innflutninginum tvey tey undanfarnu árini."


text:
Niels Petersen
05.02.2017 - 16:40
Ítróttur > Ítróttur > Hondbóltur
Fyrru hálvfinalurnar í hondbóltssteypakappingini hjá kvinnum blivu spældar í dag, og út frá dystunum í dag at døma, so verða tað havnarliðini Kyndil og Neistin sum fara at mynda finaluna. Men seinnu hálvfinalurnar skulu tó spælast fyrst, og tað ber enn til hjá VÍF og VB at venda tí heila, so onki er enn avgjørt.
Hóast tað enn er ein møguleiki hjá VÍF at spæla seg í finaluna, so er hesin møguleikin lítil. Kvinnurnar úr Vestmanna taptu við 10 málum, 20-30 á heimavølli, og skulu nú til Havnar at royna at venda øllum á høvdið. Tað ber til, men tað verður sannuliga ongin løtt uppgáva.
VÍF spældi ein rímuliga góðan fyrra hálvleik, men seinni hálvleikur var katastrofalur, serliga í álopspartinum, og tað verður straffað móti liðum sum Kyndli.
Vágskvinnur hava hinvegin fimm mál at heinta inn aftur. Tær taptu 17-22 móti Neistanum í Vági, so uppgáva teirra er nøkunlunda tann sama sum tann hjá VÍF. Men sambært Gurið K. Augustinussen, liðskipara hjá VB, so fara tær vónríkar í holt við fyrireikingarnar til seinnu hálvfinaluna. Okur trúgva uppá tað, sigur liðskiparin hjá vágskvinnum.
Vágskvinnur byrjaðu annars væl, men mistu takið á Neistanum frá byrjan í øðrum hálvleiki.
Úrslit:
VÍF - Kyndil 20-30 (13-14)
Toppskjúttar:
VÍF: Ema Bezanovic - 5 mál
Kyndil: Anna Brimnes - 7 mál
VB - Neistin 17-22 (10-10)
Toppskjúttar:
VB: Danijela Mistric - 6 mál
Neistin: Lilja Mohr - 4 mál


text:
Eg fái altíð lekkrastu gávurnar frá The Body Shop! Og hesuferð var onki undantak.
Eg havi sera viðkvæma húð, og má tí ansa eftir hvat eg koyri á meg. Og nú eg eri við barn, má eg ansa eyka væl eftir. The body shop hevur eina heila seriu sum eitur “ALOE”, sum er rættað til brúkaran við viðkvæmari húð, ið kanska ikki hevur so góða reaktión uppá vørur við perfumu, alkohol og parapenum. Tískil hava tey gjørt hesa seriuna, ið ikki inniber nakað av hesum. Eisini ein uppløgd vøra til hana, sum er við barn.
Eg havi sum heild normala húð á kroppinum, men nú í samband við mín graviditet havi eg fingið óreina húð á bæði rygg og bringu. Eisini kann tað skriða sera illa um búkin og bringuna, tí at kroppurin víðkast og strekkist. Tá royni eg nemliga at smyrja meg inn í Aloe body butter, ístaðin fyri at skriða, sum kann framkalla strekkmerkir. Hetta bodybutterið frá ALOE seriuna hjá The Body Shop er soo lekkurt! Tað smeltar beinleiðis inn í húðina og ger hana bleyta. Eg havi ikki havt nakra negativa reaktión uppá hesa vøruna, og havi bara gott at bera henni.
Ein uppløgd jólagáva, til hana ið eigur alt!
Hetta er mín hetja nú í vetur! Er tað nakað er stríðist við tá kuldin kemur, so er tað turrar varrar. Og er nakað meira iriterandi enn tað? Henda lítla fitta vøran er eisini frá ALOE seriuni og er at smyrja á varrar og eygu. Hetta gevur fukt og fyribyrgir at varrarnar taka skaða. Smyr hetta á morgun og kvøld, og/ella áðrenn tú koyrir feittstift ella varrastift á. Hetta tornar skjótt og hevur ongan smakk.
Stríðist tú eisini við viðkvæma húð, so vil eg heilt sikkurt viðmæla hesa ALOE seriuna, sum fæst í THE BODY SHOP í SMS. Eisini kanst tú fara inn at fáa onkrar smáar prøvar, áðrenn tú keypir eina heila vøru.
M&K


text:
Í samband við, at tað HM er á skránni í Russlandi, hava vit her á heimasíðuni spurt nakrar persónar kring B68, sum hava eitt ella annað tilknýti til okkurt av londunum, sum eru við í HM nakrar spurningar, sum sjálvandi hava nakað við HM at gera.
Johnleif Gerðisá, sum er 37 ár, hevur í nógv ár verið aktivur í B68. Fyrst sum leikari, síðani hevur hann eisini verið samkipari, dómari, venjari, umframt at hann eisini hevur verið í ungdómsnevndini. Johnleif hevur eisini verið linjuverji í føroyskum fótbólti í fleiri ár eftir hondini.
Líka sum tey flestu er Johnleif Gerðisá eisini sera spentur í hesum døgum nú HM fepurin hevur rakt samfelagið. Johnleif er hálvur íslendingur, og tí er hann sjálvandi stórur fjeppari av íslendska landsliðinum.
Hesar spurningarnar niðanfyri settu vit Johnleifi
1.) Hvørjar vónir hevur tú til Ísland? Tað hevði verið stuttligt, um teir kláraðu at endurtaka bragdið frá EM í fjør, men eg rokni við, at tað verður trupult hjá Íslandi at spæla seg víðari. Argentina, Kroatia, Nigeria eru góð lið og stórar fótbóltstjóðir. Serliga tvey tey fyrstnevndu liðini hava stjørnuleikarar og breiðan hóp, so eg vænti, at ísland og Nigeria koma at kappast um 3. plássið.
2.) Hvør vinnur HM og hví? Eg havi Týskland, Frakland, Brasilia ella Spania sum favorittar. Hesi londini kenna væl til favoritt rolluna og londini hava eisini stjørnuleikarar og breiðan hóp, og eg rokni við at tað fer at gera, at tey koma sera langt.
3.) Hvør verður tað størsta yvirraskilski, og hví? Russland kann gott gera ein vørr, tí teir eru á heimavølli, hava alla tjóðina aftan fyri seg til hvønn dyst og áskoðararnir kunnu føra og bera liðið fram.
4.) Hvør verður tað størsta vónbrotið, og hví? Tá man hugsar um, hvussu stórar fótbóltstjóðirnar Ongland og Argentina eru, so vænti eg ikki, at tey koma serliga langt. Tey spæla seg kanska víðari og verða so útsligin. Hví, tí tey fáa tað sjáldan at koyra, tá tey skulu levera ella tá ið á stendur!
5.) Hvør besti leikari undir HM, og hví? Ronaldo verður nokk besti leikarin í HM. Liðið hjá Portugal er bygt rundan um hann, og hann veit, nær hann skal sláa til.
6.) Hvør verður HM toppskjútti, og hví? Ronaldo ella Romelu Lukaku verður nokk toppskjútti. Báðir hava góðar viðleikarar rundan um seg, og teir hava ikki so sterk lið í fyrsta bólkaspælinum.
7.) Hvør leikari fær sítt veruliga gjøgnumbrot? Ringt at siga – kanska Kylian Mbappe hjá Fraklandi
Koyr á B68


text:
Síðani ársskiftið 2014-15 hevur ósemja verið millum Landsverk og TG Verk. Partarnir hava sett fram ávís krøv mótvegis hvørjum øðrum, sum í høvuðsheitum kunnu setast í samband við roknivilluna, ið varð staðfest í desember 2014 og sum bar í sær, at partar av verkætlanini máttu roknast av nýggjum. Sum kunnugt seinkaði hetta byggiarbeiðinum nakað.
Fyri at fáa gongd á arbeiðið og fáa arbeiðsfrið kring hesa stóru byggiverkætlan, hava partarnir sett seg saman at orða eina avtalu, ið skal tryggja, at arbeiðstøkurnar kunnu halda fram. Fyri at hetta kann lata seg gera, mugu ósemjurnar partanna millum skjótast til ber og í seinasta lagi tvær vikur eftir avhending av arbeiðstøkum hjá TG Verki leggjast fyri einum Gerðarrætti at taka støðu til.
At avtala nú er gjørd millum partarnar merkir sostatt ikki, at krøvini, ið higartil hava verið mótvegis hvørjum øðrum, fella burtur. Partarnir hava gjørt eina skrivliga avtalu um, at hesi krøvnini, og møgulig onnur nýggj krøv, verða løgd fyri einum Gerðarrætti, soleiðis at arbeiðið kann halda fram.
Til tess at fáa gongd á arbeiðið í Marknagili, er semja harafturat gjørd um, at Landsverk rindar TG Verki 15 mió. krónur. Talan er um eitt fyribils útlegg, ið Landsverk fer at krevja afturgoldið. Gjaldið skal tí ikki skiljast sum, at Landsverk við hesum gongur fíggjarliga kravinum hjá TG Verki á møti við at rinda ein part av samlaða kravinum.
Hendan avtalan millum Landsverk og TG Verk ber í sær, at arbeiðið verður nakrar mánaðir seinkað.